Di mana letaknya kekuatan kerajaan Anwar? Di keris? Tenaga? Huruf B

Di manakah terletaknya kekuatan Kerajaan Pak Shaykh (Datuk Seri Anwar Ibrahim)? Pada (parti) kerisnya kah? Atau tenaganya kah? Kekuatan Kerajaan Pak Shaykh terletak kepada huruf ‘B’ nya, iaitu Bossku.

Kerajaan pimpinan Pak Shaykh sebenarnya bersandar kepada sokongan Bossku (Dato Sri Mohamad Najib Tun Razak). Sekiranya pendukung dan penyokong Bossku menarik sokongan, dengan kehendak Allah swt Kerajaan Pak Shaykh boleh tumbang.

Semua maklum, PH hanya memenangi 82 kerusi, iaitu jauh bilangannya untuk mencapai majoriti mudah bagi membentuk kerajaan. Pak Shaykh bergantung kuat kepada sokongan BN, GPS dan GRS. Sokongan GPS dan GRS pula banyak dipengaruhi oleh kesediaan BN menyokong Kerajaan Pak Shaykh.

Sokongan BN terhadap Pak Shaykh pula dipengaruhi kuat oleh MKT dan Perwakilan UMNO. Sokongan MKT dan Perwakilan UMNO pula didominasikan oleh pengaruh Bossku.

Sebahagian besar sokongan akar umbi UMNO adalah dikuasai oleh Bossku selain daripada pengaruh Dato Seri Ahmad Zahid Hamidi dan Datuk Seri Hishamuddin Hussien.

Para pimpinan akar-umbi UMNO dan Perwakilan PAU, sanggup memansuhkan resolusi PAU mereka sebelum ini, “No Anwar” dan “No DAP”, dengan harapan Kerajaan Pak Shaykh mencari jalan untuk membebaskan Bossku.

Sekiranya Bossku terus terperosok di penjara dalam tempoh terdekat, tidak mustahil UMNO akan menarik sokongan mereka.

Sehingga hari ini saya masih berpendirian, Bossku adalah mangsa pendakwaan politik secara terpilih semasa PH memerintah selama 22 bulan. Amalan pengumpulan dana politik yang seterusnya membawa kepada amalan politik wang, bukanlah baru kepada sesebuah parti yang memerintah.

Semasa Pak Shaykh di dalam UMNO dahulu beliau sendiri sering dituduh oleh pihak lawannya, mengamalkan pengumpulan dana politik dan politik wang. Malah beliau pernah juga dituduh ‘Bapa Pink Form’ oleh lawan beliau.

Bagi mengawal dana politik dan membenteras politik wang, melakukan pendakwaan politik terpilih bukanlah jalannya, tetapi dengan memperkenalkan Akta Kawalan Dana Politik dan pendidikan politik berintegriti kepada rakyat.

Melakukan pendakwaan politik terpilih bertujuan membunuh karakter seseorang dan sesebuah parti, hanya akan menyelesaikan sekelumit barah ini, sedangkan barah ini terus merebak. Sekiranya kerajaan bertukar, maka kerajaan yang baru akan melakukan pula pembunuhan karakter terhadap lawan.

Yang menjuarai usaha untuk membunuh karakter Bossku adalah PH sendiri. Sejak tahun 2015 lagi, para pimpinan PH tidak pernah kering bibir menjadikan Bossku dan isterinya sebagai bahan persendaan.

PAS yang mengambil sikap adil terhadap Bossku ketika itu, iaitu seseorang itu tidak bersalah sehingga dibuktikan bersalah, turut diserang bersungguh-sungguh oleh PH sehingga prestasi PAS terjejas dalam PRU ke-14. Apabila PH menguasai kerajaan pada tahun 2018, Bossku telah dikeronyok begitu teruk oleh PH.

Meskipun kes-kes Bossku dilihat adalah pendakwaan politik terpilih, apabila pendakwaan telah dibawa ke mahkamah, maka tiada pilihan lain untuk Bossku melainkan kena menghadapinya secara perundangan.

Setelah melalui proses perundangan, akhirnya Bossku disabitkan kesalahan bagi kes yang berkaitan dengan SRC. Ada beberapa kes Bossku yang lain sedang berjalan berkaitan dengan 1MDB dan pengubahan Laporan Audit. Ringkasnya, yang menyumbat Bossku ke tirai besi sekarang ialah PH, bukan PAS dan PN.

Sekarang PH yang menerajui kerajaan, dan kekuatan kerajaan ini begitu rapuh bersandar kepada Bossku. Mahu tidak mahu, PH perlu mencari jalan bagaimana Bossku boleh keluar dari tirai besi.

Sekiranya Bossku terus terperosok di balik tirai besi, pimpinan akar-umbi UMNO akan mendesak UMNO menarik sokongan terhadap Pak Shaykh. Sekiranya UMNO menarik sokongan kepada Pak Shaykh, GPS dan GRS juga dijangka akan turut menarik sokongan.

Jika UMNO, BN, GPS dan GRS menarik sokongan, kerajaan Pak Shaykh boleh tumbang.

Jadi di manakah terletaknya kekuatan Kerajaan Pak Shaykh, pada kerisnya kah? Atau pada tenaganya kah? Atau pada Bossku.

Dr Mohd Zuhdi Marsuki
Ahli Jawatankuasa Kerja PAS Pusat

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


3,251 jangkitan baharu

Jumlah jangkitan baharu Covid-19 di seluruh negara dalam tempoh 24 jam sehingga 12 tengah hari tadi naik sedikit berbanding semalam.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 3,251 jangkitan baharu direkodkan berbanding 3,381 kes semalam.

Beliau berkata angka terbaharu itu menjadikan kumulatif kes positif sejak awal 2020 lalu hingga hari ini meningkat kepada 2,783,331 kes.

Setakat semalam, seramai 31,644 pesakit Covid-19 meninggal dunia, manakala 39,697 kes masih aktif.

Daripada jumlah kes aktif itu seramai 32,528 pesakit menjalani kuarantin di rumah; 3,546 ditempatkan di PKRC; 3,369 dimasukkan ke hospital; dan 254 dirawat di unit rawatan rapi, dengan 114 dripadanya memerlukan alat bantuan pernafasan.


Jentera Bersatu dikerah bantu mangsa banjir, Muhyiddin umum bantuan RM1 juta

Tan Sri Muhyiddin Yassin mengerahkan semua jentera Bersatu di seluruh negara bagi membantu semua mangsa banjir yang terjejas dalam banjir besar yang melanda negara, ia selepas tiada tanda hujan akan reda dan paras air semakin meningkat.

Presiden Bersatu itu juga mengumumkan sejumlah peruntukan RM1 juta yang akan disumbangkan kepada mangsa banjir bagi meringankan beban mereka yang memerlukan bantuan dan mengalami kerosakan harta benda.

“Sebaik sahaja selesai perhimpunan ini, saya arahkan jentera parti untuk turun ke kawasan-kawasan yang terjejss untuk membantu mangsa-mangsa banjir.

“Saya juga bersetuju Bersatu melancarkan Tabung Bantuan Banjir 2021 dengan dana permulaan sebanyak RM1 juta untuk membantu mangsa-mangsa banjir di seluruh negara,” katanya semasa Perhimpunan Agung Tahunan yang berlangsung di ibu kota hari ini.

Dalam pada itu, Muhyiddin yang juga Pengerusi Majlis Pemulihan Negara (MPN) berdoa semua rakya terselamat daripada musibah banjir besar yang melanda negara ketika ini.

Hujan lebat berterusan beberapa hari di Semenanjung Malaysia mengakibatkan beberapa bandar besar terjejas dan air naik melimpah.

Terdapat juga laluan jalan raya yang terputus hubungan selepas berlaku tanah runtuh.

Agensi Pengurusan Bencana Negara (NADMA) juga sudah mengerahkan semua asetnya bagi membantu mangsa-mangsa banjir yang terjejas.


UMNO Sabah mula minta senarai calon PRU-15

Setiap bahagian UMNO di Sabah telah diminta mengemukakan lima nama berpotensi untuk diketengahkan sebagai calon pada Pilihan Raya Umum Ke-15 (PRU-15) akan datang, kata Pengerusi Badan Perhubungan UMNO Sabah Datuk Seri Bung Moktar Radin.

Bung yang juga Timbalan Ketua Menteri berkata senarai nama itu perlu dikemukakan segera oleh 25 bahagian UMNO negeri dan individu yang dicadangkan perlu berwibawa, memenuhi kriteria dan boleh diterima rakyat.

Beliau berkata faktor boleh menang harus menjadi keutamaan dalam kriteria akhir pemilihan calon walaupun nama dicadangkan itu tidak memegang jawatan utama di peringkat bahagian parti.

“Dalam menentukan calon pada PRU ke-15 kali ini konsep WALI iaitu winnable atau boleh menang, acceptable atau boleh diterima, dan likeable atau disenangi menjadi garis panduan untuk meletakkan calon terbaik mewakili parti.

“Orang boleh terima tetapi belum tentu orang suka, jadi mesti mempunyai ketiga-tiga elemen (WALI) ini untuk menjadi seorang calon,” katanya menerusi kenyataan hari ini.

Bung Moktar berkata personaliti calon juga menjadi elemen utama dilihat oleh rakyat dan ia juga harus menjadi kriteria utama untuk UMNO dan BN.

Beliau berkata senarai yang dikemukakan akan dinilai jawatankuasa khas berdasarkan kepada maklum balas rakyat peringkat akar umbi hasil daripada pemantauan satu pasukan khas parti di samping laporan dari agensi berkaitan turut dinilai untuk menentukan calon benar-benar layak. – Bernama


Majlis Media perlu bebas campur tangan kerajaan, kata pemerhati

Majlis Media Malaysia yang sedang dirancang penubuhannya, perlu bebas daripada campur tangan mahupun pergantungan kepada kerajaan, dan ia perlu kekal bebas walaupun jika berlaku pertukaran dalam kepimpinan kerajaan, kata ahli panel Forum Media Hari Wartawan Nasional (HAWANA) 2023.

Bercakap dalam Forum Media yang bertajuk Kelangsungan Media Tradisional Dalam Era Digital hari ini, Ketua Pengarang Jakarta Post Taufiqurrahman, Penasihat Kanan Persatuan Pengiklan Malaysia Mohammad Kadri Talib, Ketua Pegawai Operasi Rev Media Group Nicholas Sagau, dan Ketua Pegawai Eksekutif Mindshare Group Sheila Shanmugam, senada menyokong penubuhan majlis media itu di Malaysia, menurut laporan Bernama.

Dengan mengambil Majlis Media Indonesia sebagai contoh, Taufiqurrahman berkata badan itu penting dalam memastikan media negara berkenaan bebas daripada campur tangan kerajaan.

Beliau berkata majlis media dianggotai enam ahli itu mengendalikan sebarang bentuk fitnah atau aduan daripada orang ramai, di samping menyediakan latihan serta pendidikan kepada wartawan dan badan media.

“Ia adalah satu cara bagi mewujudkan kawalan kendiri antara kita, tanpa melibatkan campur tangan politik daripada kerajaan atau pihak perniagaan,” katanya.

Sehubungan itu beliau berkata ahli majlis media di Malaysia harus dipilih, dan bukannya dilantik oleh kerajaan.

Beberapa ahli panel forum itu berpandangan dalam mewujudkan Majlis Media Malaysia, ada isu-isu tertentu yang mesti ditangani terlebih dahulu, seperti skop, objektif dan agendanya.

“Adakah kita mahu mewujudkan garis panduan atau mengenakan peraturan? Apa yang perlu kita tangani dan apakah pergantungan itu? Kebergantungan pada badan yang mana? Adakah ia mengenai peraturan? Adakah ia mengenai penciptaan kandungan? Adakah ia mengenai bakat?” kata Sheila pula.

Beliau berkata menentukan butiran ini akan membantu dalam mendapatkan ahli yang benar-benar berkelayakan menduduki tempat yang tepat.

Semasa ahli panel forum itu bersetuju bahawa majlis media yang dicadangkan itu harus kekal sebebas mungkin, ada juga yang berpendapat masih perlu ada ruang untuk kerajaan bersuara dalam hal ehwal media.

Ahli panel itu turut berbincang sama ada kerajaan harus mengikuti contoh Australia, Indonesia dan Taiwan dalam mewajibkan organisasi berita berbayar Big Tech untuk menggunakan kandungan mereka pada platform masing-masing.

Taufiqurrahman berkata Indonesia sedang merangka undang-undang yang memerlukan platform media sosial untuk membuat perjanjian perniagaan dengan organisasi berita.

“Saya rasa ini adalah satu-satunya cara yang kita ada untuk kita memiliki masa depan yang mampan bagi menampilkan peluang sama rata buat semua pihak media. Jika tidak, ia akan menjadi persaingan yang sangat sengit, bebas disertai semua, dan jika anda di pihak yang kerdil, anda langsung tiada peluang,” katanya.

Bagaimanapun tidak semua bersetuju campur tangan sebegini akan berjaya.

“Saya rasa amat sukar untuk mewujudkan peluang sama rata dalam pasaran. Walaupun kita mengubah diri kita, syarikat-syarikat besar seperti Meta (syarikat induk Facebook) dan Google, akan sentiasa berada di sana untuk bersaing,” kata Nicholas.

Beliau berkata terdapat beberapa model perkongsian pendapatan untuk organisasi berita dan Big Tech, termasuk bekerja dengan platform media sosial, atau meminta Big Tech membayar cukai kepada kerajaan, yang akan disebarkan kepada organisasi berita.

Forum media anjuran bersama BERNAMA dan Institut Penyiaran dan Penerangan Tun Abd Razak itu dihadiri oleh wartawan dan ahli akademik dari Singapura, Vietnam, Indonesia, Filipina, China, Jepun dan Kuwait.

HAWANA disambut setiap tahun pada 29 Mei bagi meraikan wartawan di Malaysia sejak 2018, dengan tarikh 29 Mei dipilih sempena penerbitan edisi pertama akhbar Utusan Melayu pada 29 Mei 1939.
-BERNAMA


Suntikan dos penggalak ke-4 bakal diberikan kepada rakyat England

England akan mula melancarkan suntikan vaksin dos penggalak keempat Covid-19 pada minggu ini, umum Perkhidmatan Kesihatan Kebangsaan (NHS).

Orang ramai yang berisiko tinggi terdedah dengan bahaya virus tersebut ditawarkan untuk mendapatkan suntikan keempat itu, kumpulan sasaran awal bakal diberi dos penggalak tersebut adalah penghuni rumah orang tua, warga emas berumur lebih dari 75 tahun dan mereka mengalami imunosupresi.

Kira-kira lima juta orang dijangka menerima dos penggalak tersebut dan 600,000 ditawarkan menempah janji temu mereka pada minggu depan, menurut NHS.

“Program vaksinasi kami sudah menyelamatkan banyak nyawa dan berjaya membina tembok imunisasi yang membolehkan kami belajar untuk hidup dengan Covid,” kata Setiausaha Kesihatan dan Penjagaan Sosial, Sajid Javid.

“Berikutan kejayaan besar setakat ini, kami kini menawarkan dos penggalak pada musim bunga kepada individu berusia lebih 75 tahun dan paling berisiko terdedah untuk mendapatkan perlindungan terhadap virus ini.”

Kes Covid-19 meningkat sekali lagi di seluruh Britain ekoran varian Omicron yang cepat merebak, dianggarkan kira-kira 1 dalam 20 orang dijangkiti pada masa ini.

Kemasukan di hospital sekali lagi meningkat, tetapi bilangan pesakit dalam unit jagaan rapi (ICU) masih kekal rendah.

Bercakap pada persidangan Parti Konservatif, Perdana Menteri Boris Johnson berkata: “Kami sedang bersiap sedia untuk memberi dos keempat, kerana kami memerlukannya.”

England menjadi salah satu negara yang paling teruk terjejas di dunia semasa wabak itu menular, dianggar lebih 163,000 orang mati selepas dijangkiti virus itu.


Dr Mahathir VS Terumbu Layang-Layang

Sejarah tidak pernah menipu sesiapa sebab sejarah itu tidak punya kepentingan apa-apa dan ungtuk siapa-siapa. Nak nafikan jasa negarawan ulung Tun Dr Mahathir Mohamad terhadap negara Malaysia yang di dalamnya ada 32 juta jiwa untuk diangkat sebagai bangsa yang bermaruah suatu hari nanti, itu hak masing-masing.

Terumbu Layang-Layang

Setelah meletusnya konflik ketenteraan antara China dan Vietnam pada Januari 1974 di Gugusan Paracels, China secara terang-terangan menuntut keseluruhan Laut China Selatan sebagai perairan yang berada di bawah takluk dan penguasaannya.

Vietnam pula bertegas mempertahankan Gugusan Paracels dengan alasan gugusan tersebut telah berkurun-kurun di bawah kedaulatannya.

Konflik ini secara langsung telah membuka mata negara lain yang bersempadan Laut China Selatan untuk membuat tuntutan dan penempatan di terumbu berkenaan termasuklah Malaysia.

Laut China Selatan merupakan laluan perhubungan antara Lautan Pasifik di timur dan Lautan Hindi di barat. Keindahan dasar lautnya yang diiktiraf antara 10 yang tercantik di dunia juga antara faktor perairan ini menjadi rebutan.

Ini jelas dengan penempatan yang dibuat oleh Filipina di Terumbu Laksamana yang terletak hanya 26 batu nautika timur laut Terumbu Peninjau dan penempatan Vietnam di Terumbu Perahu yang terletak hanya 35 batu nautika barat laut Terumbu Mantanani.

Terumbu lain yang berdekatan ialah Pulau Kecil Amboyna dan Terumbu Cornwalis yang diduduki oleh Vietnam.

Berikutan pengisytiharan perairan Zon Ekonomi Eksklusif Malaysia (ZEE) pada 20 September 1979, Kabinet telah mengarahkan agar kajian dilakukan untuk mendirikan tugu dan penempatan di beberapa buah terumbu batu karang yang berada dalam lingkungan ZEE Malaysia bagi mengukuhkan tuntutan Malaysia di Perairan Spratly.

Melalui keputusan dan arahan Kabinet, kajian terperinci telah dilakukan oleh Rejimen Jurutera Tentera Darat yang mendapati sebahagian sahaja terumbu berada dalam kawasan ZEE yang sesuai untuk didirikan tugu sebagai penanda dan penempatan.

Antaranya ialah Terumbu Layang-Layang (Stesen LIMA TLDM) yang kini lebih dikenali sebagai Pulau Layang-Layang. Pembinaan tugu bermula pada 21 Jun 80, manakala penempatan Pasukan Khas Laut (PASKAL) TLDM pada Mei 1983.

Pada awal penubuhan penempatan TLDM di Terumbu Layang-Layang pada tahun 1989, kerajaan telah memutuskan supaya kawasan terumbu ini perlu dimajukan sebagai pusat pelancongan seiring dengan kerja-kerja pembangunan ke atas penempatan TLDM.

Anggota tentera Malaysia bergambar di Terumbu Layang-Layang pada 1980-an.

Dan berikut catatan anggota tentera yang terlibat dalam operasi berkenaan.

1. Awal tahun 80an dahulu belum ada Pulau Layang-Layang, yang ada hanyalah terumbu.

2. Tun Dr Mahathir Mohamad, negarawan terulung kita kemudian mengarahkan Angkatan Tentera Malaysia (ATM) untuk menguasai kawasan itu.

3. Maka ATM menghantar personal dari Rejimen Gerak Khas (RGK) untuk menduduki terumbu yang besarnya hanya sekangkang kera, masa itu Pasukan Khas Laut (Paskal) tidak campur tangan lagi.

4. Kumpulan pertama seramai 11 anggota mendarat dan menduduki Terumbu Layang-Layang (TLL) secara tetap pada awal Mei 1983 dari KD MUTIARA, tidak terdapat sebarang infrastruktur di sana.

5. Ponco digunakan sebagai khemah untuk tempat tinggal. Semasa air pasang, kawasan kering yang terdapat di TLL berukuran lebih kurang 40 kaki panjang dan 5 ke 10 kaki lebar.

6. Jadi, khemah perlu didirikan di atas kawasan kering ini. Sering terjadi apabila cuaca buruk, air laut akan masuk ke dalam khemah semasa anggota sedang tidur dan membasahi pakaian dan peralatan yang ada di dalam khemah! Kerana kepenatan, ada juga anggota Paskal yang terus tidur walaupun pakaian mereka telah basah!

7. Makanan yang dibawa adalah ‘Pack Rations’ dan air tawar dibawa dalam ‘jerry can’. Kerana kesulitan bekal-ulang, air tawar hanya digunakan untuk minum dan masak.

8. Untuk mandi dan mencuci, air laut digunakan sepenuhnya! Hujan yang turun merupakan satu nikmat, dimana akan dimanfaatkan sepenuhnya oleh anggota untuk mandi dan sebagainya.

9. Memancing merupakan hobi untuk anggota yang tidak bertugas bagi mendapatkan ‘rangsum segar’.

10. Disebabkan ketiaadan infrastruktur, anggota melakukan tugas pemerhati (Observation Post) di atas batu karang yang berada di sekitar kawasan khemah baik pada siang atau pun malam hari.

Bangunan mula didirikan di Terumbu Layang-Layang pada 1980-an.

12. Semasa air pasang, anggota perlu mengharungi air laut untuk merapat ke tempat tugas di atas batu-batu karang tersebut.

13. Ada kalanya mereka terpaksa mengharungi air laut hingga ke paras dada di dalam gelap untuk ke tempat tugas di atas batu!

14. Di siang hari, anggota terdedah kepada panas terik matahari dan pada malam hari mereka terdedah kepada tiupan angin kencang Laut China Selatan tanpa sebarang perlindungan.

15. Pada musim Monsoon pula, mereka dibasahi hujan yang mencurah-curah tanpa henti baik pada siang atau pun di malam hari.

16. Setelah bertugas di TLL selama dua minggu atau lebih, semua anggota Paskal kelihatan lebih mirip kepada ‘African’ daripada ‘Asian’ kerana terbakar matahari!

17. Kumpulan ini hanya dibekalkan dengan senjata ringan seperti M16 dan GPMG untuk mempertahankan diri.

18. Alat komunikasi yang dibekalkan adalah radio HF TRA 921 dan PRC77. Disebabkan keterbatasan bateri, radio hanya dihidupkan dua kali sehari iaitu pada jam 8 pagi dan 8 malam untuk menghantar ‘sitrep’ (situation report) ke markas di Labuan.

19. Dalam proses itu, penempatan sementara dari papan dan kayu kayan dibina oleh gabungan tentera darat, laut dan semua penghantaran dibuat helikopter Nuri TUDM.

20. Amanah negara mereka pikul dengan jujur, ketika orang lain tidur dengan selesa, mereka bertungkus-lumus untuk memacakkan kedaulatan negara di tanah yang asing dari tanah yang mereka pernah kenal sebelum ini.

21. Di Tanah Besar Semenanjung, modul-modul untuk stesyen Lima sedang dibina.

22. Ia merupakan projek yang penuh dengan kerahsiaan kerana itu modul-modul ini di buat di Semenanjung dan tidak di kawasan terhampir sama ada di Sabah mahupun Sarawak.

23. Modul-modul ini kemudian diletakkan di atas sejenis kapal tongkang atau ‘barge’ dan di ‘camoflage’ dengan kayu kayan serta papan-papan lapis.

24. Pelayaran mereka mengikuti perairan antarabangsa sebenarnya terpaksa melalui kawasan berhampiran wilayah Singapura dan Indonesia.

25. Kapal-kapal perang TLDM mengiringi pelayaran tongkang-tongkang ini yang mengambil masa sekurang-kurangnya 4 minggu untuk sampai.

26. Yang celakanya, rupa-rupanya ada mata yang memerhatikan pelayaran tongkang ini, mereka terdiri dari unit-unit pasukan khas Singapura dan Indonesia.

27. Kali pertama komando Singapura cuba mendekati tongkang tersebut, tanpa segan silu, kapal TLDM yang mengiringi memberikan arahan supaya mereka beredar dari menaiki tongkang, senjata yang siap di pasang dengan peluru diarahkan, komando Singapura berundur.

28. Kali kedua, komando Indonesia pula naik, dan berjaya naik, tanpa teragak-agak peluru mesingan dilepaskan, habis bertempiaran komando Indonesia ini terjun ke laut, terbunuh atau cedera tidaklah diketahui.

29. Layaknya sebagai manusia, negara-negara terbabit sudah tentu mahu tahu apa yang dibawa oleh tongkang-tongkang ini sehingga pelayarannya diiringi oleh kapal perang.

30. Akhirnya stesyen LIMA berdiri megah.

Pulau Layang-Layang

Begitulah kisah ATM mengambil pulau terumbu sekangkang kera ini bagi menghalang Vietnam, Filipina dan China masuk campur.

Kemudian kerajaan Malaysia bawah kepimpinan berani Tun Dr Mahahtir menambak terumbu ini, menggunakan tanah yang diangkut dari tanah tumpah darah kita, dari Sabah, sehingga Layang-Layang kini berkali ganda saiz asalnya, menempatkan markas tentera, pangkalan TLDM, sebuat resort, sebuah landasan terbang yang mampu daratkan pesawat Hercules C130 dan pesawat tempur.

Kini Pulau Layang-Layang adalah kubu pertahanan utama kita di Laut China Selatan, mengawasi laut ZEE. Layang-Layang wujud ketika China menuntut seluruh Laut China Selatan hingga ke pesisir Sabah dan Sarawak.

Ali Qaseh


PRU-15: Calon PAS, Bersatu, Gerakan Pahang guna logo PN

Semua parti komponen Perikatan Nasional (PN) Pahang bersetuju menggunakan logo gabungan itu bagi menghadapi Pilihan Raya Umum Ke-15 (PRU-15) tidak lama lagi.

Timbalan Pesuruhjaya PAS Pahang Andansura Rabu berkata parti komponen PN Pahang juga telah selesai membuat persiapan menghadapi pilihan raya itu.

Beliau berkata persetujuan untuk hanya menggunakan logo PN bagi semua calon parti komponen PN Pahang yang akan bertanding pada PRU-15 telah ditetapkan oleh PAS Pusat.

Beliau yang juga Timbalan Pengerusi PN Indera Mahkota berkata penggunaan logo yang berasingan antara PAS, Bersatu dan Gerakan, bukan satu keperluan, sebaliknya tumpuan lebih kepada usaha bagi memastikan parti menang dan menerajui kepemimpinan negeri.

“Perkara asas yang utama tentang agihan kerusi. Alhamdulillah telah selesai dengan penuh harmoni antara PAS, Bersatu dan Gerakan.

“Namun, agihan kerusi bagi peringkat negeri yang akan bertanding pada PRU-15 akan diumumkan kemudian,” katanya menurut lidah rasmi PAS, Harakah.

Andansura berkata pada 10 Oktober lalu, Pahang telah menyempurnakan majlis pelancaran PN bertempat di Kompleks Al Makmur Kerdau, Temerloh, yang dirasmikan Pengerusi PN, Tan Sri Muhyiddin Yassin.

Tambah Andansura, jentera PN kini sudah bersedia dengan perancangan gerak kerja dalam menghadapi PRU-15.

“Sehingga kini, respons yang diterima daripada seluruh jentera yang berada di bawah PN adalah sangat positif dan suasananya sangat baik untuk Pahang menuju PRU-15 kelak,” katanya.


Polis siasat Rafizi berhubung ‘fitnah’ terhadap menteri tugas-tugas khas

Polis Kuala Lumpur hari ini (31 Ogos 2022) mengesahkan Timbalan Presiden PKR Rafizi Ramli kini dalam siasatan kerana didakwa memfitnah Menteri di Jabatan Perdana Menteri (Tugas-Tugas Khas) Datuk Dr Abdul Latiff Ahmad berhubung skandal kapal tempur pesisir pantai (LCS).

Ketua Polis Daerah Sentul Asisten Komisioner Beh Eng Lai mengesahkan siasatan dijalankan mengikut Seksyen 500 Kanun Keseksaan kerana memfitnah.

Katanya siasatan juga dijalankan mengikut Seksyen 233 Akta Komunikasi dan Multimedia (AKM) 1998 kerana menggunakan kemudahan rangkaian secara tidak wajar.

“Siasatan dijalankan selepas laporan polis dibuat terhadap bekas Ahli Parlimen Pandan oleh pembantu Dr Abdul Latiff.

“Rafizi Ramli akan dipanggil untuk mendapatkan keterangannya awal bagi membantu siasatan kami,” kata Beh memetik laporan MalayMail.

Laporan polis yang dibuat semalam berhubung tuduhan Rafizi di blognya dan pelbagai platform media sosial, dibuat semalam.

Sayed Ahmad Muizzuddin Al Sayed Mohamad, pegawai khas Dr Abdul Latiff, telah menyiarkan video di YouTube, mengatakan beliau telah diarahkan untuk membuat laporan polis kerana Rafizi telah mencemarkan nama baik Ahli Parlimen Mersing itu dengan dakwaan berulang isteri kedua bernama Zainab Mohd Salleh, yang telah menerima kontrak daripada Kementerian Pertahanan bernilai puluhan juta ringgit.

Sayed Ahmad Muizzuddin dalam laporan polisnya mendakwa Rafizi telah membuat kenyataan fitnah dalam empat catatan blog, tujuh catatan Twitter, dan satu video TikTok.

Rafizi sendiri telah membuat laporan polis meminta pihak berkuasa membuka siasatan terhadap Dr Abdul Latiff dan individu yang dikatakan isteri keduanya.

Rafizi meuduh Zainab Mohd Salleh adalah isteri kedua Dr Abdul Latiff dan pemilik Alizes Marine Ltd, sebuah syarikat yang disalurkan dana LCS dan yang disebut di dalam Panama Papers dan Paradise Papers, dua senarai kontroversi yang kononnya membocorkan maklumat bagaimana syarikat luar pesisir menyembunyikan wang yang diperoleh daripada aktiviti haram di seluruh dunia.

Bekas Ahli Parlimen Pandan itu sebelum ini banyak memetik laporan siasatan yang telah dinyahklasifikasikan sebagai sulit, dan memuat naik di laman media sosialnya seolah-olah dia yang membuat pendedahan berhubung skandal itu.


Pemilihan parti perlu dijalankan untuk keabsahan Presiden, kata Ahli MT

Presiden UMNO, Datuk Seri Ahmad Zahid Hamidi perlu ditentukan keabsahan dalam pemilihan parti tersebut dan ia perlu dijalankan dengan segera, kata seorang Ahli Majlis Tertinggi UMNO, Datuk Zahidi Zainul Abidin.

Zahidi berkata arahan sudah dikeluarkan Jabatan Pendaftar Pertubuhan (RoS) dan perlu dipatuhi, ia memandangkan hanya menerusi pemilihan sahaja UMNO dapat kembali bersatu serta tidak terlalu kelam-kabut dalam melakukan persiapan menghadapi Pilihan Raya Umum Ke-15 (PRU15) yang dijangka diadakan tahun depan.

“Pada saya RoS sudah beri arahan, jadi UMNO kena buat mesyuarat dengan segera sebab kalau tahun depan PRU, baru kalut nak bermesyuarat, ia akan menjejaskan parti. Seeloknya kena buat sekarang.

“Hanya pemilihan sahaja yang boleh menyatupadukan balik ahli UMNO dan Zahid kena besar hati untuk mengadakan pemilihan parti,” katanya kepada Agenda Daily.

Jelasnya, pemilihan dapat menentukan hala tuju parti untuk sama ada bersama menyokong Zahid dalam jajaran baharu bersama Ketua Pembangkang Datuk Seri Anwar Ibrahim dan DAP atau sebaliknya, malah ia dapat mengelakkan rakyat terkeliru.

“Kita nak tengok kalau mereka menyokong untuk UMNO bersatu dengan DAP dan Anwar, Maka sokong lah Zahid.

“Hal ini tidak susah kerana UMNO sekarang ada dua blok sahaja, tetapi rakyat keliru. Kita pun nak tengok sama ada yang tak sokong Zahid itu pengkhianat? Atau yang menyokong Zahid bersama Anwar dan DAP itu penderhaka?” katanya lagi.

Beliau mengingatkan kepada Majlis Tertinggi (MT) UMNO yang akan menghadap Yang di-Pertuan Agong bagi memilih sama ada Anwar atau Tan Sri Muhyiddin Yassin adalah Ahli-Ahli Parlimen dan menegaskan sudah serik untuk berada dalam pemerintahan blok pembangkang, Pakatan Harapan (PH) yang diterajui oleh PKR nanti.

“MT UMNO kena ingat, yang berdepan dengan Agong untuk menjawab nak pilih Anwar atau Muhyiddin itu kami sebab bukan semua MT adalah Ahli Parlimen. Kita semua dah serik dengan pemerintahan PH selama 22 bulan. Jadi takkan kami nak pilih Anwar bila Agong panggil nanti?” katanya.

Bagaimanapun, Zahidi memberi jaminan rela untuk meletakkan jawatan sebagai Timbalan Menteri sekiranya Zahid bukan lagi Presiden.

“Dan saya bersedia letak jawatan sebagai Timbalan Menteri jika Presidennya bukan Zahid. Kalau orang lain yang Presiden, saya akan akur dan letak jawatan,” tegasnya.

Zahid kini berdepan krisis kepercayaan selepas 31 Ahli Parlimen UMNO dan Barisan Nasional (BN) mengumumkan untuk terus menyokong kerajaan Perikatan Nasional (PN), ia pendirian berbeza dengan yang diputuskan oleh MT UMNO pada Selasa lepas.

Pada Jumaat lalu, RoS mengesahkan semua jawatan dalam MT UMNO tidak lagi sah selepas tempoh penggal 2018/2021 tamat pada 30 Jun 2021 lalu.

Dalam satu surat kepada Setiausaha Agung UMNO, RoS mencadangkan UMNO menetapkan satu tarikh untuk mengadakan mesyuarat pemilihan MT dengan mengambil kira pematuhan prosedur operasi standard (SOP) sedia ada.


Bung Moktar tak puas hati terhadap Anwar, kecewa BN Sabah dipinggir

Pengerusi Badan Perhubungan UMNO Sabah, Datuk Seri Bung Moktar Radin kecewa kerana Datuk Seri Anwar Ibrahim meminggirkan Barisan Nasional (BN) negeri itu dalam barisan Kabinet Kerajaan Persekutuan, yang diumumkan malam tadi.

Dalam satu kenyataan, Bung Moktar mengingatkan Anwar bahawa BN Sabah adalah yang terawal memberi sokongan kepadanya sebagai Perdana Menteri kesepuluh, namun kini parti itu dipinggirkan dalam pembentukan Kabinet Kerajaan Persekutuan.

Barisan Jemaah Menteri yang diumumkan Anwar malam tadi (2 Disember 2022) menyaksikan tiada seorang pun Ahli Parlimen BN Sabah yang dilantik sebagai menteri penuh bagi mewakili negeri itu.

Keputusan Anwar itu, menurut Bung, seolah-olah meminggirkan BN Sabah yang mempunyai tujuh ahli Parlimen selain menjadi penyokong terawal kepada pelantikan beliau sebagai Perdana Menteri Ke-10.

“Pembentukan Kabinet baharu Kerajaan Perpaduan Persekutuan ini nampaknya menyaksikan Sabah dipinggirkan dalam perlantikan portfolio khususnya wakil daripada BN Sabah yang memberikan komiten awal bersama BN Pusat untuk menyokong Pakatan Harapan menjadi kerajaan dan Datuk Seri Anwar Ibrahim sebagai calon Perdana Menteri.

“Tiada seorang pun daripada tujuh Ahli Parlimen BN dilantik sebagai menteri penuh. Jumlah itu juga dilihat tidak seimbang berbanding negeri jiran, Sarawak yang mendapat lima portfolio termasuk jawatan Timbalan Perdana Menteri (TPM) kedua,” katanya menurut Awani.

Beliau turut menyifatkan perlantikan Datuk Ewon Benedick sebagai Menteri Pembangunan Usahawan dan Koperasi, dan Datuk Armizan Mohd Ali (Menteri di Jabatan Perdana Menteri (Hal Ehwal Sabah Sarawak)) bagi mewakili negeri itu sebagai tidak seimbang jika dibandingkan dengan Sarawak yang diberikan lima portfolio kementerian termasuk Timbalan Perdana Menteri (TPM).

Armizan yang juga Naib Ketua Penerangan Bersatu Sabah mewakili Gabungan Rakyat Sabah (GRS) menang di Parlimen Papar pada Pilihan Raya Umum Ke-15 (PRU-15), manakala Ewon yang juga Presiden UPKO mewakili Pakatan Harapan (PH) di Parlimen Penampang.

Dalam pada itu, Bung Moktar berharap keputusan Anwar itu tidak bermaksud meminggirkan Sabah dalam aspek pembangunan terutamanya melibatkan hal berkaitan perlaksanaan projek infrastruktur di negeri tersebut selain mengingatkan kerajaan baharu itu agar mempercepatkan Projek Lebuhraya Pan Borneo Sabah yang tergendala sewaktu pemerintahan PH pada 2018.

“Kita tidak mahu Sabah sekali lagi dipinggirkan dalam aspek pembangunan terutama pelaksanaan projek infrastruktur yang penting untuk kemudahan rakyat negeri ini.

“Projek Lebuhraya Pan Borneo Sabah umpamanya mesti diteruskan dan dipercepatkan. Kita tidak mahu melihat projek ini sekali lagi tergendala seperti yang berlaku ketika PH menjadi kerajaan pada 2018,” katanya.

Sarawak masing-masing diberikan lima portfolio kementerian melalui perlantikan Datuk Seri Fadillah Yusof sebagai Timbalan Perdana Menteri merangkap Menteri Perladangan dan Komoditi; Datuk Seri Alexander Nanta Linggi (Menteri Kerja Raya); Datuk Seri Nancy Shukri (Menteri Pembangunan Wanita, Keluarga dan Masyarakat); Datuk Seri Tiong King Sing (Menteri Pelancongan); dan Datuk Ago Anak Dagang (Menteri Perpaduan Negara).

Pada PRU-15, BN Sabah memenangi tujuh kerusi Parlimen diikuti GRS (enam); PH (lima), Warisan (tiga), Bebas (dua), dan masing-masing satu bagi Perikatan Nasional dan Parti Kesejahteraan Demokratik Masyarakat.


EU syor antibodi awal elak jangkitan Covid-19 keluaran AstraZeneca diluluskan

Pengawal selia ubat-ubatan Kesatuan Eropah (EU) mencadangkan antibodi yang dibangunkan oleh AstraZeneca diberi kelulusan bagi membantu sesetengah individu yang berisiko terdedah, mengelak daripada dijangkiti Covid-19.

Agensi Ubat-ubatan Eropah (EMA) dalam satu kenyataan berkata EMA menasihatkan penggunaan ubat baharu itu, Evusheld, diberikan kepada individu berumur 12 tahun ke atas sebelum mereka terdedah kepada Covid-19, bagi mencegah jangkitan masa depan.

Kini terpulang kepada pihak berkuasa eksekutif EU, Suruhanjaya Eropah, untuk meluluskan ubat itu secara rasmi.

Sebelum ini, Pentadbiran Makanan dan Ubat-ubatan (FDA) Amerika Syarikat (AS) telah meluluskan penggunaan ubat itu pada Disember bagi individu yang mengalami masalah kesihatan serius atau alahan yang tidak mendapat perlindungan mencukupi daripada vaksinasi.

Britain pula membenarkan penggunaan Evusheld minggu lalu.

“Apabila antibodi dalam Evusheld melekat pada protein spike, virus tidak boleh memasuki sel untuk membiak dan tidak menyebabkan jangkitan Covid-19,” kata EMA.

Agensi itu berkata ia telah menilai data mengenai ubat itu daripada lebih 5,000 individu dan mendapati Evusheld mengurangkan risiko jangkitan sebanyak 77 peratus, dengan perlindungan dianggarkan bertahan sekurang-kurangnya enam bulan.

EMA berkata kesan sampingan ubat itu kebanyakannya ringan, dengan sesetengah individu melaporkan tindak balas pada tempat suntikan.

Agensi itu menyatakan bahawa penyelidikan telah dilakukan sebelum kemunculan varian Omicron yang mudah berjangkit dan mengatakan bahawa ia sedang menilai data untuk menentukan sama ada dos yang berbeza mungkin diperlukan.

Walaupun antibodi telah menjadi rawatan standard untuk merawat jangkitan Covid-19 selama lebih daripada setahun, AstraZeneca adalah yang pertama mencipta antibodi bagi pencegahan jangka panjang terhadap jangkitan dan bukannya sebagai rawatan jangka pendek. – Agensi


Peka dengan ramalan dan perubahan cuaca

Minggu lalu kita menyaksikan ibu negara mengalami banjir teruk yang menjejaskan beberapa kawasan antaranya Jalan Kuchai Lama, Jalan Lebuh Ampang, Taman Salak Selatan, Jalan Ampang, Taman Sri Petaling dan Kampung Baru.

Ia diikuti dengan laporan seramai 251 mangsa dipindahkan selepas kediaman mereka dinaiki air. Sebelum itu, Jabatan Meteorologi Malaysia (METMalaysia) sudah mengeluarkan jangkaan ramalan cuaca bahawa Kuala Lumpur akan mengalami hujan yang berterusan di beberapa kawasan sehingga 14 Mac 2022.

Banjir memusnahkan harta benda, malah nyawa. Walaupun kejadian kali ini tidak hingga meragut nyawa tetapi seharusnya membuat kita lebih berwaspada dengan ramalan cuaca.

Apabila METMalaysia mengeluarkan jangkaan ramalan cuaca, diharap orang ramai bersedia, misalnya dengan menangguhkan perjalanan sekiranya ia memberikan risiko. Fikirkan kemungkinan kenderaan terperangkap di kawasan yang rendah atau kesesakan lalu lintas jika berlaku banjir kilat.

Kita perlu lebih peka dengan ramalan dan perubahan cuaca. Hal ini disebabkan jika berlaku tragedi banjir ia mendatangkan kesan jangka panjang. Kemusnahan harta benda tentunya tidak dapat dielakkan dan semua ini membawa kepada kerugian dalam keadaan faktor ekonomi yang semakin terjejas kini.

Bagi pihak kerajaan, banjir tentunya meningkatkan perbelanjaan berikutan kerosakan harta awam seperti jalan raya, bangunan dan elektrik. Kerajaan perlu menanggung kerugian untuk memperbaiki kerosakan yang terjejas.

Ini ditambah dengan tanggungjawab menyediakan pelbagai keperluan asas seperti makanan dan minuman, ubat-ubatan di samping perlu menyediakan penempatan sementara untuk mangsa banjir yang terjejas.

Banjir turut memberikan kesan psikologi, terutama kepada mangsa yang masih dalam fasa pemulihan selepas tragedi di Selangor, Disember lalu. Hujan lebat yang berterusan sudah tentu menimbulkan kerisauan, ketakutan dan trauma jika tragedi yang sama akan berulang lagi. Sehinggakan ada mangsa sanggup berjaga malam untuk memastikan keselamatan diri dan harta benda rumah sebagai langkah waspada.

Justeru dalam semua keadaan ini, kita perlu lebih waspada dengan informasi berkaitan cuaca. Pihak bertanggungjawab juga perlu lebih kerap berkongsi maklumat atau pesanan. Lakukan ia dengan lebih awal sebagai peringatan termasuk lokasi yang dijangka akan terjejas.

Hal ini bagi memudahkan masyarakat membuat persediaan awal berhadapan bencana serta mengelakkan kerugian dan impak psikologi yang berpanjangan.

Dalam pada itu, jika anda peminat drama Korea Selatan, drama berjudul Forecasting Love and Weather menjadi satu lagi karya yang menarik tontonan ramai, sekali gus popular di hati peminat.

Membariskan pelakon hebat antaranya, Park Min-young dan Song Kang, drama ini menceritakan tentang Pengurusan Meteorologi Korea sebagai latar belakang. Bidang itu agak terpencil dan memang susah nak dapatkan maklumat terperinci.

Menariknya, kita akan menyaksikan jabatan kaji cuaca tersebut memainkan peranan sangat penting dalam memberi maklumat cuaca sama ada hujan atau panas. Bukan sekadar ramalan ribut petir mencuri tumpuan, malah cuaca panas perlu diuar-uarkan. Jika hujan tanpa henti menyebabkan banjir, cuaca panas juga menyebabkan rakyat Korea cepat letih, lesu hingga menyebabkan risiko kemalangan jalan raya dan peningkatan bil elektrik.

Jika Pengurusan Meteorologi Korea gagal menyampaikan maklumat tepat atau terlepas maklumat serta ramalan cuaca penting, media massa Korea akan memberi teguran malah rakyat berhak memberi teguran.

Begitulah kisah drama yang bukan semata-mata menonjolkan elemen cinta, malah maklumat meteorologi yang mungkin penonton tidak tahu.


Papagomo bidas Asyraf jangan jadi penipu macam Presiden UMNO

Bekas Exco Pemuda UMNO, Wan Muhammad Azri Wan Deris yang digantung keahlian menegur Ketua Pemuda UMNO, Datuk Asyraf Wajdi Dusuki supaya tidak menjadi penipu dengan mengikut tindakan sama dilakukan Presiden, Datuk Seri Ahmad Zahid Hamidi.

Wan Muhammad Azri atau dikenali sebagai Papagomo itu berkata Asyraf jangan menyembunyikan fakta sebenar berhubung hukuman gantung keahlian yang dikenakan terhadapnya walhal beliau sendiri menghubunginya dan menasihati supaya berhenti mengkritik Zahid sebelum ini.

“Bagi saya, kenyataan yang dibuat Asyraf merupakan satu penafian yang mana dia cuba menutup isu sebenar.

“Isu sebenar ialah kelantangan saya mengkritik Presiden (Datuk Seri Ahmad Zahid Hamidi). Dia (Asyraf) sendiri hubungi saya untuk saya berhenti daripada kritik Presiden sebaliknya menyokong Presiden,” katanya dipetik dalam laporan portal Astro Awani.

Beliau juga menegaskan tidak akan membuat rayuan berhubung hukuman yang dikenakan terhadapnya, malah Lembaga Disiplin masih tidak memanggilnya untuk memberi penjelasan.

“Sampai hari ini Lembaga Disiplin UMNO tidak memanggil saya. Saya nak merayu apa, sedangkan keputusan telah dibuat, saya digantung,” ujarnya lagi.

Sementara itu, Wan Muhammad Azri juga berkata Asyraf sehingga hari ini tidak menghubunginya untuk sekurang-kurangnya mendapatkan penjelasan berhubung tindakan hukuman tersebut.

“Malah sampai hari ini pun Asyraf sebagai Ketua Pemuda UMNO tak menghubungi atau mesej saya,” katanya.

Wan Muhammad Azri digantung keahlian selama enam tahun selepas didapati melanggar perlembagaan parti.

Tindakan gantung enam tahun tersebut terhadap Papagomo hampir sama dikenakan terhadap Timbalan Ketua UMNO Bahagian Putrajaya, Tun Faisal Ismail Aziz yang turut menerima nasib sama pada Mac lalu.


Najib tarik 2 rayuan dapatkan dokumen kewangan Goldman Sachs, Zeti

Bekas perdana menteri yang sedang menjalani hukuman penjara, Datuk Seri Najib Razak hari ini menarik balik dua rayuan untuk mendapatkan dokumen transaksi kewangan membabitkan firma pelaburan, Goldman Sachs serta bekas Gabenor Bank Negara (BNM), Tan Sri Dr Zeti Akhtar Aziz dan keluarganya.

Peguam Najib, Tan Sri Muhammad Shafee Abdullah memaklumkan perkara itu pada prosiding di hadapan panel tiga Hakim Mahkamah Persekutuan, hari ini, lapor Utusan.

Menurut Muhammad Shafee, Najib akan menarik balik dua permohonan utama itu tanpa perjudis bagi dihujahkan semula di semua peringkat mahkamah.

Presiden Mahkamah Rayuan, Tan Sri Abang Iskandar Abang Hashim mengetuai persidangan itu bersama Hakim Mahkamah Persekutuan, Datuk Mohamad Zabidin Mohd Diah dan Datuk Zabariah Mohd Yusof sebulat suara membatalkan dua rayuan tersebut tanpa mendengar merit kedua-duanya.

Sementara itu, pasukan pendakwaan diketuai Timbalan Pendakwa Raya Kamal Baharin Omar memaklumkan pihaknya tidak membantah penarikan itu susulan Najib mempunyai hak untuk memohon semula pada perbicaraan kelak.

Najib sepatutnya merayu keputusan Mahkamah Rayuan yang menolak rayuannya untuk mendapatkan 19 dokumen tersebut bagi digunakan pada perbicaraan kes 1Malaysia Development Berhad (1MDB) yang sedang dihadapinya. Kes itu disambung 7 Julai ini.

Pada 8 Disember 2022, panel tiga hakim diketuai oleh Datuk Seri Kamaludin Md. Said menolak rayuan Najib selepas berpuas hati dokumen berkaitan dakwaan dana yang diterima oleh keluarga Zeti tidak relevan dengan pertuduhan yang dihadapi Najib.

Pada 12 Julai 2021, Datuk Collin Lawrence Sequerah yang ketika itu Hakim Mahkamah Tinggi menolak dua permohonan Najib meminta pihak pendakwaan dalam perbicaraan kes 1MDB mendedahkan dokumen perbankan yang dikaitkan dengan keluarga Zeti.

Dalam permohonan itu, Najib mendakwa keluarga bekas Gabenor BNM itu menerima wang daripada ahli perniagaan dalam buruan Low Taek Jho atau dikenali sebagai Jho Low dan Najib menyatakan, dokumen perbankan itu relevan untuk pembelaan dalam perbicaraannya bagi pertuduhan penyelewengan RM2.3 bilion dana 1MDB bertujuan menunjukkan integriti Zeti ketika itu telah terjejas serta mencabar kredibilitinya.

Mengenai permohonan Najib untuk mendapatkan keterangan saksi yang direkodkan oleh Suruhanjaya Pencegahan Rasuah Malaysia (SPRM), Hakim Collin berkata di bawah undang-undang, kenyataan itu adalah dokumen rahsia. Beliau berkata alasan tidak mendedahkan keterangan saksi adalah untuk mengelak bahaya sebenar terhadap saksi berkenaan.

Mengenai permohonan Najib untuk mendapatkan telefon bimbit dan kata laluan bekas jurubank Sachs Goldman, Tim Leissner, hakim itu berkata barang-barang itu tidak berada dalam simpanan pihak pendakwaan dan mahkamah tidak akan bertindak secara sia-sia.

Najib memfailkan permohonan pada 24 Mac 2021 untuk meminta pihak pendakwaan memberikan penyata perbankan daripada beberapa syarikat dipercayai mempunyai kaitan dengan Jho Low dan keluarga Zeti dalam kes 1MDBnya.

Syarikat-syarikat itu termasuk Aktis Capital Singapore Pte Ltd, Country Group Securities Public Company Ltd, ACME Time Ltd (BVI), Butamba Investments Ltd dan Central Holdings Ltd.

Beliau juga memfailkan permohonan kedua pada 7 April 2021 untuk mendapatkan perjanjian penyelesaian sulit antara kerajaan dan Goldman Sachs Group pada 2020 dan transkrip atau laporan forensik berhubung telefon bekas rakan kongsi Goldman Sachs di Asia, Tim Leissner.

Najib kini dibicarakan atas empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Bekas Ahli Parlimen Pekan itu kini menjalani hukuman penjara 12 tahun selepas Mahkamah Persekutuan mengekalkan sabitan atas kesalahan penyelewengan RM42 juta dana SRC International Sdn. Bhd.


Tun M kata Zahid beritahu kerisauan kes jenayah dihadapi di mahkamah

Tun Dr Mahathir Mohamad berkata Datuk Seri Ahmad Zahid Hamidi telah menyuarakan kerisauannya berhubung kes-kes jenayah yang dihadapi bekas timbalan perdana menteri itu di mahkamah ketika mereka mengadakan beberapa pertemuan.

Dr Mahathir, 96, dalam pernyataan pembelaan yang difailkan hari ini menerusi Tetuan Haidir & Co berkata, pertemuan sebanyak lima kali itu antara 7 Jun 2018 dan 25 Feb 2020 berlaku di beberapa lokasi iaitu kediamannya di Mines Resort City, Seri Kembangan, Yayasan Kepimpinan Perdana, Putrajaya dan Pejabat Perdana Menteri di Perdana Putra.

“Sepanjang tempoh Ahmad Zahid berjumpa dengan saya, plaintif (Zahid) sememangnya telah menyuarakan kepada saya berkenaan kes-kes jenayah yang sedang dihadapinya.

“Memandangkan saya ketika itu (sepanjang 2018 dan 2020) masih memegang kedudukan sebagai Perdana Menteri dan Perdana Menteri Interim, Ahmad Zahid sememangnya telah mengambil peluang untuk berbaik-baik dengan saya memandangkan pada ketika itu kes-kes jenayah yang dihadapi Ahmad Zahid mampu membahayakan kerjaya politiknya.

“Maka, semestinya itu yang menjadi kerisauan plaintif pada ketika itu dan ia disuarakan kepada saya,” kata Dr Mahathir dalam pernyataan pembelaan bagi menjawab saman difailkan Ahmad Zahid terhadapnya.

Memetik Bernama Dr Mahathir berkata Datuk Seri Khairuddin Abu Hassan telah mendedahkan melalui akaun Facebooknya bahawa plaintif sendiri telah memintanya (Khairuddin) untuk mengaturkan pertemuan dengan bekas perdana menteri itu.

“Saya mengatakan mana-mana individu yang waras akal fikiran dan mempunyai kemampuan intelek untuk berfikir secara munasabahnya dapat melihat bahawa Ahmad Zahid seorang ahli politik yang sedang menghadapi masalah kes-kes jenayah telah pergi berjumpa dengan saya, yang ketika itu memegang jawatan berautoriti, semestinya bertujuan membuat percubaan untuk menyelesaikan kes-kes jenayah dihadapinya,” kata Dr Mahathir.

Menurutnya adalah logik untuk diperkatakan bahawa Zahid telah datang dan bertemu dengannya selepas beliau menjadi Perdana Menteri dan Zahid mempunyai perancangan untuk cuba membersihkan semula nama baiknya yang telah lama tercemar kerana kes jenayah berkenaan.

“Saya tidak mempunyai sebarang niat jahat terhadap Ahmad Zahid dan tidak mempunyai apa-apa kepentingan atau pengaruh di dalam apa-apa keputusan yang dibuat oleh mahkamah berhubung kes-kes jenayah yang dihadapi Ahmad Zahid,” kata Dr Mahathir.

Dalam saman yang difailkan pada 20 April lepas, Zahid, 69, berkata pada 19 Oktober 2018, beliau telah dituduh di Mahkamah Sesyen di sini, bagi 12 pertuduhan melibatkan pecah amanah, lapan pertuduhan rasuah dan 27 pertuduhan pengubahan wang haram dan kesemua pertuduhan tersebut telah dibicarakan di Mahkamah Tinggi.

Zahid mendakwa Dr Mahathir telah mengeluarkan kenyataan-kenyataan fitnah dengan niat jahat terhadapnya pada Majlis Pelancaran Aspirasi Parti PEJUANG sempena Pilihan Raya Negeri (PRN) Johor ke-15 di Yayasan Kepimpinan Perdana, Putrajaya pada 23 Feb 2022.

Ahli Parlimen Bagan Datuk itu mendakwa kenyataan fitnah tersebut antaranya membawa maksud bahawa beliau seorang yang menggunakan jalan pintas untuk menyelesaikan dan menangguhkan perbicaraan kes jenayahnya yang masih berjalan serta menggunakan kedudukannya untuk mempengaruhi Dr Mahathir bagi mencampuri urusan perbicaraan jenayah dan mencampuri penyiasatan yang dijalankan oleh agensi penguatkuasaan terhadapnya.

Sementara itu, Zahid turut memfailkan permohonan inter-parte (kedua-dua pihak) untuk perintah injunksi interim supaya defendan sama ada secara diri sendiri, pegawai dan wakilnya untuk menarik balik kenyataan fitnah tersebut dan menghalang mereka menerbitkan, mengedarkan atau menyebarkan kenyataan itu atau kenyataan fitnah serupa di mana-mana platfom media sosial.

Permohonan injunksi interim itu akan didengar di hadapan Hakim Datuk Rozana Ali Yusoff pada 17 Jun ini.


Banjir kilat sekali lagi melanda dua kampung di Baling

Sebuah pusat pemindahan sementara (PPS) dibuka bagi menempatkan tujuh keluarga yang dipindahkan ekoran banjir kilat yang membabitkan dua buah kampung di Baling malam ini.

Pegawai Pertahanan Awam Daerah Baling Kapten Rasidah Kassim berkata kampung yang terlibat ialah Kampung Iboi dan Kampung Badang di Mukim Kupang, lapor Bernama.

“Tujuh keluarga itu dipindahkan ke PPS Dewan Haji Hassan Samah yang dibuka pada pukul 9 malam tadi ekoran kediaman mereka dinaiki air selepas hujan lebat pada petang tadi.

“Bagaimana pun jumlah mangsa daripada tujuh keluarga yang terlibat masih dalam kiraan,” katanya dalam kenyataan di sini malam ini.

Katanya hujan lebat bermula kira-kira 2 petang tadi dan berterusan selama tiga jam menyebabkan air Sungai Kupang melimpah ke penempatan penduduk yang tinggal berdekatan tebing sungai.

Katanya, pihak Angkatan Pertahanan Awam (APM) menerima laporan mengenai banjir kilat itu kira-kira pukul 5 petang dan telah menggerakkan anggota ke lokasi kejadian dan mendapati beberapa rumah telah dinaiki air.

Tambah beliau, paras air Sungai Kupang juga telah melepasi jambatan Bailey di Kampung Iboi dan pihak polis telah mengarahkan laluan itu ditutup sehingga keadaan pulih dan selamat untuk dilalui.

“Penduduk di kawasan tebing sungai dan kawasan rendah juga dinasihatkan untuk terus berwaspada dan meninggalkan kediaman mereka sekiranya paras air terus meningkat,” katanya.

Tambah beliau pihak APM dan agensi lain yang berkaitan akan terus memantau keadaan di kawasan itu dari semasa ke semasa.


Ismail Sabri nafi perbelanjaan 2020-2022 tak direkod dalam akaun

Perbelanjaan langsung Kerajaan Persekutuan hanya sebanyak RM110 bilion dan peruntukan tersebut telahpun diluluskan sebulat suara oleh Dewan Rakyat, kata bekas Perdana Menteri Datuk Seri Ismail Sabri Yaakob.

Beliau juga menjelaskan bahawa nilai keseluruhan lapan pakej rangsangan yang diperkenalkan kerajaan ialah berjumlah RM530 bilion.

“Nilai keseluruhan 8 pakej rangsangan adalah RM530 bilion di mana sebahagian besar tidak melibatkan perbelanjaan Kerajaan (seperti moratorium pinjaman oleh bank),” katanya dalam kenyataan semalam.

Beliau menjawab fitnah yang dilemparkan sesetengah pihak bahawa pakej rangsangan tidak direkodkan dalam akaun kerajaan dari 2020 hingga 2022.

“Saya ingin menegaskan bahawa dakwaan ini tidak benar dan kesemua perbelanjaan Kerajaan yang berkaitan telah direkodkan dalam penyata kewangan kerajaan,” kata Ahli Parlimen Bera itu.

Untuk rekod, semua pakej rangsangan itu diperkenalkan bagi membantu rakyat untuk berdepan pandemik Covid-19 yang melanda sejak akhir 2019 dan sehingga kini belum berakhir sepenuhnya.

Kerajaan Perikatan Nasional pimpinan Tan Sri Muhyiddin Yassin memperkenalkan pelbagai pakej membantu rakyat sejak 2020, sebelum disambung Ismail Sabri yang juga Perdana Menteri kesembilan.

Bagaimanapun, setelah kerajaan PH-DAP kembali menjadi kerajaan dengan diketuai Anwar Ibrahim, isu berhubung perbelanjaan dan pakej rangsangan menangani masalah rakyat susulan pandemik Covid-19 dibangkitkan semula.

Pemimpin PH-DAP dan penyokong mereka membuat tuduhan tanpa mengemukakan bukti dan tidak pula melaporkan kepada pihak berkuasa, khususnya Suruhanjaya Pencegahan Rasuah Malaysia (SPRM).


Jangkitan turun empat hari berturut-turut, kes aktif bawah 300,000

Jangkitan Covid-19 di seluruh negara dalam tempoh 24 jam semalam (28 Februari 2022) turun lagi – empat hari berturut-turut – berbanding pada Ahad, sekali gus menunjukkan perkembangan positif penularan varian Omicron semakin berkurangan.

Dalam tempoh 24 jam itu, sebanyak 23,100 jangkitan baharu dilaporkan, berbanding 24,466 kes pada Ahad, menjadikan kumulatif sejak awal 2020 lalu meningkat kepada 3,442,736 kes – ketiga tertinggi dalam kalangan negara-negara ASEAN selepas Indonesia dan Filipina.

Menurut Kementerian Kesihatan (KKM), dalam tempoh itu, seramai 3,442,736 pesakit telah sembuh, 32,749 kes kematian dan kini terdapat 293,423 kes masih aktif, turun berbanding lebih 300,000 pada Ahad.

Daripada jumlah kes aktif itu, 281,714 pesakit menjalani kuarantin di rumah; 3,467 ditempatkan di PKRC; 7,881 dimasukkan ke hospital (meningkat berbanding 7,864 pada Ahad); dan 361 pesakit dirawat di unit rawatan rapi (ICU) – 353 pada Ahad – dengan 193 daripadanya memerlukan alat bantuan pernafasan.

Menerusi laman sesawang kendalian KKM, CovidNOW yang dikemas kini pagi ini, statistik menunjukkan enam negeri merekodkan peningkatan jangkitan harian semalam, dengan Kedah mencatat 2,782 kes baharu berbanding 2,060 pada Ahad.

Jumlah itu menjadikan kumulatif positif di Kedah bertambah kepada 232,195 kes, dengan 201,042 pesakit telah sembuh, 2,266 kes kematian dilaporkan dan 28,887 kes masih aktif.

Daripada jumlah kes aktif itu, seramai 28,192 pesakit menjalani kuarantin di rumah; 221 ditempatkan di PKRC; 431 dimasukkan ke hospital; dan 43 pesakit dirawat di ICU, dengan 25 daripadanya memerlukan alat bantuan pernafasan.

Sehingga semalam seramai 1,579,323 atau 72.0 peratus populasi di Kedah telah lengkap divaksinasi, 1,640,898 atau 74.8 peratus menerima sekurang-kurangnya satu dos, dan 672,057 atau 43.2 peratus individu dewasa telah menerima dos penggalak.

Sementara itu,, Johor yang akan berdepan Pilihan Raya Negeri pada 12 Mac ini pula merekodkan 2,367 kes baharu berbanding 1,818 kes pada Ahad, dan diikuti Pulau Pinang (1,728 kes baharu, 1,548 pada Rabu).

Perak pula merekodkan 1,335 jangkitan baharu semalam berbanding 1,330 pada Ahad; Kelantan (1,200 kes baharu, 1,146 pada Ahad); dan Terengganu (756 kes baharu, 731 pada Ahad).

Selangor, walaupun kes turun, kekal mencatat jumlah tertinggi sebanyak 6,098 kes semalam berbanding 6,823 kes pada Ahad.


38 kematian, 463 pesakit di ICU

Jumlah kumulatif kematian akibat jangkitan Covid-19 di seluruh negara sejak awal tahun lalu hingga semalam meningkat kepada 30,652 kes apabila seramai 38 lagi pesakit meninggal dunia, berbanding 40 yang direkodkan pada Ahad.

Daripada jumlah itu, seramai lapan pesakit meninggal dunia sebelum sempat diberi rawatan di hospital atau ‘brought in death’ (BID) semalam, menjadikan keseluruhannya 6,207 kes BID.

Kes kematian tertinggi semalam dicatat di Selangor sebanyak enam kes menjadikan kumulatif naik kepada 9,822 kes.

Sehingga semalam, Selangor mencatat 760,302 kumulatif kes positif, dengan 734,237 pesakit telah sembuh.

Negeri itu turut merekodkan 17,816 kes aktif, termasuk 15,775 pesakit menjalani kurantin di rumah; 1,063 ditempatkan di PKRC; 898 pesakit dimasukkan ke hospital; dan 80 dirawat di unit rawatan rapi (ICU), dengan 49 daripadanya memerlukan alat bantuan pernafasan.

Bagi negeri-negeri lain, Perak merekodkan lima kematian; diikuti masing-masing empat di Kedah, Kelantan, Terengganu dan Kuala Lumpur; tiga kes masing-masing di Pahang dan Sabah; Melaka (dua); dan masing-masing satu di Johor, Negeri Sembilan, serta Sarawak.

Tiada kes kematian dicatat di Perlis, Pulau Pinang, Labuan dan Putrajaya.

Sejak awal tahun lalu sehingga semalam negara mencatat 2,657,020 kumulatif positif dengan 2,572,053 pesakit telah sembuh.

Daripada jumlah kes positif itu, sebanyak 60,329 kes masih aktif. Ini termasuk 49,358 pesakit yang menjalani kuarantin di rumah; 5,780 ditempatkan di PKRC; 4,728 dimasukkan ke hospital; dan 463 pesakit dirawat di ICU, dengan 249 daripadanya memerlukan alat bantuan pernafasan.

Kes harian Covid-19 mengikut negeri-negeri pada 6 Disember 2021.

Sementara itu, bagi kes harian semalam, tujuh negeri merekodkan peningkatan kes membabitkan Kelantan, Johor, Kedah, Kuala Lumpur, Negeri Sembilan, Sarawak, dan Perlis.

Kelantan mencatat 562 kes baharu semalam berbanding 434 pada Ahad, menjadikan kumulatif kes positif sebanyak 150,642, dengan 153,537 pesakit disahkan sembuh, dan 1,188 kes kematian.

Sehingga semalam, Kelantan merekodkan 4,961 kes aktif, termasuk 3,797 pesakit menjalani kuarantin di rumah; 654 ditempatkan di PKRC; 471 dimasukkan ke hospital; dan 39 pesakit dirawat di ICU dengan 25 daripadanya memerlukan alat bantuan pernafasan.

Bagi negeri-negeri lain, Johor merekodkan 457 kes baharu semalam, berbanding 346 pada Ahad; diikuti Kedah (357 semalam, 324 Ahad); Kuala Lumpur (240 semalam, 221 Ahad); Negeri Sembilan (189 semalam, 107 Ahad); Sarawak (72 semalam, 71 Ahad); dan Perlis (34 semalam, 17 Ahad).


Walaupun satu kerajaan, PH dan UMNO-BN akan guna logo sendiri di Kelantan

Pakatan Harapan (PH) dan Barisan Nasional (BN) akan menggunakan logo masing-masing pada Pilihan Raya Negeri (PRN) Kelantan.

Pengerusi Majlis Pimpinan Negeri PKR Terengganu dan Kelantan Nik Nazmi Nik Ahmad berkata bagaimanapun, kedua-dua gabungan sudah bersetuju tidak akan bertanding menentang sesama sendiri pada pilihan raya itu nanti, menurut laporan Bernama.

“Di Kelantan, PH pakai logo PH dan BN pakai logo BN tetapi tidak bertembung dari segi kerusi,” katanya pada sidang media selepas melawat Projek Pembangunan Lembangan Sungai Bersepadu Sungai Kelantan di Teluk Renjuna hari ini.

Mengulas lanjut, Menteri Sumber Asli, Alam Sekitar dan Perubahan Iklim itu berkata secara keseluruhan, perbincangan PH dan BN berkaitan proses pembahagian kerusi Dewan Undangan Negeri (DUN) yang bakal ditandingi berlangsung dalam mood yang baik.

“Alhamdulillah… kita tak ada masalah. Malam ini pun kita ada program ceramah bersama Amanah dan UMNO di Kota Lama, Kota Bharu.

“Penyelesaian pembahagian kerusi di Kelantan juga agak cepat, bagi saya mood sangat positif, seperti yang saya pernah beritahu sebelum ini, kita nak pastikan ada semak dan imbang di DUN Kelantan nanti, itu misi PH dan BN,” katanya.

DUN Kelantan, yang mempunyai 45 kawasan, akan dibubar pada 22 Jun ini untuk memberi laluan kepada PRN serta bakal menyaksikan perebutan kerusi antara PAS dengan gabungan BN dan PH.


Isu tambak, Ketua Menteri Pulau Pinang kata tak mahu debat dengan Gerakan

Ketua Menteri Pulau Pinang, Chow Kon Yeow tidak mahu menyahut cabaran untuk berdebat dengan Presiden Gerakan, Datuk Dr Dominic Lau Hoe Chai.

Kon Yeow berkata tiada keperluan untuk berdebat berhubung isu kontroversi Projek Pulau Pinang Selatan (PSI) yang membabitkan penambakan tiga pulau buatan walaupun menerima bantahan banyak pihak.

Sebaliknya, beliau berpendapat pihak yang tidak berpuas hati dengan projek yang menjadi sebahagian daripada Pelan Induk Pengangkutan (PIP) Pulau Pinang itu berhak membawa perkara berkenaan ke mahkamah.

“Jabatan Alam Sekitar (JAS) dengan semua agensi teknikal sudah meletakkan syarat…kalau kami tidak dapat mematuhi syarat pelan pengurusan alam sekitar (EMP) maka ia pun tidak akan diluluskan.

“Kalau boleh diluluskan maksudnya ia melalui satu penelitian yang begitu rapi untuk JAS keluarkan kelulusan dengan syarat untuk dipatuhi.

“Jadi kita perlulah tunggu bagi membuktikan kita mampu tunaikan syarat-syarat yang diletakkan bersama kelulusan ini,” katanya dipetik laporan BH.

Terdahulu, Pengerusi Pertubuhan Badan Pemikir Melayu Pulau Pinang (PEMIKIR), Datuk Dr Muhamad Farid Saad, mempersoalkan sama ada Kerajaan Persekutuan dan Pulau Pinang mempunyai rancangan memastikan tiada sesiapa ketinggalan hasil pembangunan PSI.

Sementara itu, Dominic turut mencabar Kon Yeow untuk berdebat isu pembangunan PSI dan memberikan Pengerusi Pakatan Harapan (PH) negeri itu peluang menetapkan tarikh, masa dan lokasi debat.

Chow juga berkata kerajaan negeri bersama rakan pelaksana projek sudah melalui proses begitu panjang selama tujuh hingga lapan tahun membabitkan penyertaan serta pameran awam dengan semua pihak boleh dan telah mengambil bahagian dalam proses itu.

“Kita melihat ke hadapan….apa yang sudah berlalu kalau beliau tidak ambil bahagian dalam proses itu saya pun tak dapat buat apa-apa kerana proses pun sudah berlalu.

“Mungkin beliau mahu bawa ke mahkamah itu hak beliau…tiada keperluan (berdebat) semua sibuk persediaan pilihan raya negeri (PRN),” katanya lagi.

Beliau berkata, fokus ketika ini adalah memberi tumpuan untuk memulakan proses tebus guna membina pulau dan kerajaan negeri terlebih dahulu akan mengumumkan cadangan yang akan dilakukan dalam PSI khususnya membabitkan Pulau A pada minggu akan datang.


Bas macam ‘tin sardin’, Puad tanya menteri tak nak serbu KLIA?

Ahli Majlis Kerja Tertinggi UMNO, Datuk Dr Puad Zarkashi meminta ‘khidmat’ Menteri Pelancongan, Seni dan Budaya, Datuk Seri Tiong King Sing untuk sekali lagi menyerbu Lapangan Terbang Antarabangsa Kuala Lumpur (KLIA).

Beliau yang juga Speaker DUN Johor berkata meski fasiliti di KLIA berstatus kelas pertama namun dari segi penyelenggaraan ia berada di kelas rendah yang memalukan negara.

“Apa jadi MOT (Kementerian Pengangkutan)? Shuttle train dari bangunan utama ke terminal pelepasan antarabangsa rosak lagi. Sudah banyak kali rosak.

“Ini dikatakan ‘first class facility’ tetapi ‘low class  maintenance’. Baik pulih amat lambat. Masa saya ke Jeddah 17 Jun lalu train ini sudah rosak. Bila saya balik sebulan kemudian, ia masih rosak lagi,” katanya dalam satu hantaran di Facebook, hari ini.

Beliau melahirkan kekecewaan terhadap perkhidmatan bas perantara yang disediakan Malaysia Airports Holdings Bhd (MAHB) umpama ‘tin sardin’ terpaksa dinaiki pelancong .

Bas tersebut disediakan susulan penggantungan perkhidmatan Aerotrain di KLIA yang kini dalam proses penggantian di mana tren pertama dijangka siap dalam tempoh 12 bulan.

“MAB pun satu hal. Penumpang dan pelancong disumbat sampai berdiri dalam bas dengan hand luggage mereka. Kesian warga emas. Apakah ini Malaysia’s Hospitality?

“Mana Datuk Tiong King Sing. Dia Menteri Pelancongan. Tidak mahu serbu KLIA kali kedua? Hari itu dia sibuk pasal wanita warga China. Ini melibatkan ribuan pelancong setiap hari. Kenapa diam?

“Mohon PMX (Perdana Menteri, Datuk Seri Anwar Ibrahim) datang lagi ke KLIA,” katanya.

King Sing sebelum ini mencetus kontroversi selepas bertindak ‘menceroboh’ balai ketibaan antarabangsa di KLIA bagi ‘menyelamatkan’ seorang wanita warga China.


Aliran trafik ke Pulau Pinang meningkat 38 peratus

Hari keenam kebenaran aktiviti rentas negeri menyaksikan aliran trafik kemasukan kenderaan ke Pulau Pinang meningkat sebanyak 38 peratus.

Timbalan Ketua Polis Pulau Pinang, Datuk Fisol Salleh berkata, walaupun aliran trafik menunjukkan peningkatan namun pergerakkan kenderaan berjalan lancar dan terkawal berdasarkan pemantau polis sejak semalam.

Jelas beliau, berdasarkan pemantauan pihaknya juga, pematuhan prosedur operasi standard (SOP) orang awam di negeri ini turut berada dalam keadaan memuaskan.

“Aliran trafik menghala ke utara selepas Pulau Pinang memang sedikit sesak dan pemantauan kita mendapati aliran trafik meningkat sebanyak 38 peratus ke negeri ini.

“Setakat ini, sebanyak lapan kompaun berjumlah RM32,000 dikeluarkan kepada pelanggan yang dine-in tanpa dos lengkap dan dua pemilik premis atas kesalahan langgar SOP.

“Selain itu, menerusi penguatkuasaan trafik juga sebanyak 357 saman dan sitaan motosikal dikeluarkan semalam bagi memastikan orang ramai mematuhi undang-undang jalan raya,” katanya.

Turut hadir Ketua Polis Daerah Timur Laut, Asisten Komisioner Soffian Santong.

Pada program itu, polis turut meninjau di beberapa lokasi tumpuan seperti restoran nasi kandar, kawasan pantai dan hotel.

Kata Fisol, menerusi pemantauan berkenaan, pihak polis juga difahamkan kebanyakan hotel turut mengambil langkah dengan hanya menerima sebanyak 50 hingga 70 tempahan bilik bagi mengelak kesesakan.

Mengulas lanjut Fisol berkata, selaras dengan jangkaan kedatangan pelancong ke negeri ini, polis terus menjalankan pemantauan dapemeriksaan pematuhan SOP di lokasi tumpuan.

“Kita turut bersiap siaga dalam menghadapi kes jenayah dan kemalangan apabila kelonggaran dan beberapa sektor dibuka,” kata Fisol.


Senarai calon PN di semua 28 kerusi PRN Melaka

Seramai 28 orang calon dipilih mewakili Perikatan Nasional (PN) bagi menghadapi Pilihan Raya Negeri (PRN) Melaka pada 20 November, ia terdiri pelbagai latar belakang sama ada calon muda dan juga berpengalaman.

Parti Bersatu bertanding 15 kerusi Dewan Undangan Negeri (DUN), sementara PAS bertanding lapan kerusi dan Parti Gerakan pula lima kerusi.

Sebanyak 43 peratus wajah yang ditampilkan berusia 40 tahun ke bawah dengan sebahagian besarnya terdiri daripada golongan profesional dan berpendidikan tinggi serta komited demi kepentingan dan kebajikan rakyat.

Antara nama besar yang mencuri tumpuan dalam PRN Melaka pada 20 November, antaranya Ahli Parlimen Masjid Tanah, Datuk Mas Ermieyati Samsuddin yang diletakkan PN di kerusi Tanjung Bidara serta Naib Presiden Bersatu, Datuk Mohd Rafiq Naizamohideen di kerusi Telok Mas.

PRN Melaka adalah yang kedua akan dihadapi PN sebagai sebuah gabungan parti politik berdaftar secara sah selepas kejayaan dalam PRN Sabah lalu.

Berikut adalah senarai calon-calon yang bertanding atas lambang PN kali ini di Melaka.


Kesesakan semasa musim perayaan boleh diatasi selepas siap ECRL

Masalah kesesakan jalan raya setiap kali musim perayaan khususnya ke pantai timur dijangka dapat diselesaikan selepas Projek Laluan Rel Pantai Timur (ECRL) siap pada penghujung 2026.

Menteri Pengangkutan Datuk Seri Dr Wee Ka Siong berkata tempoh masa perjalanan ke wilayah berkenaan ketika ini yang mengambil masa lebih tujuh jam akan menjadi lebih singkat iaitu sekitar empat jam, lapor Bernama.

“Untuk jalan balik ke pantai timur (perayaan) memang jauh lebih sesak daripada biasa, jadi ini mungkin dapat diselesaikan dengan pembinaan ECRL yang dijangka siap akhir 2026.

“Jadi (dengan ECRL) mereka yang hendak balik ke wilayah sana hanya memerlukan empat jam sahaja dan macam Terengganu dahulu tiada kereta api tetapi sekarang sudah ada. Ini akan membantu rakyat di wilayah-wilayah berkenaan,” katanya kepada pemberita ketika ditemui di Majlis Rumah Terbuka Menteri Besar Johor Datuk Onn Hafiz Ghazi di Saujana di sini hari ini.

Projek ECRL sepanjang 665 kilometer (km) melibatkan 59 terowong dianggarkan RM50.27 bilion itu merangkumi kerja-kerja pembinaan di empat negeri iaitu Kelantan, Terengganu, Pahang dan Selangor.

Sementara itu, Wee berkata situasi hampir di kesemua jalan utama seluruh negara terkawal meskipun berlaku kesesakan di kebanyakan negeri namun setakat ini tiada kemalangan dahsyat dilaporkan berlaku.

Beliau berkata selain daripada menyekat kenderaan berat memasuki jalan utama dan persekutuan, situasi terkawal itu juga didorong dengan pemberian tol percuma serta kempen keselamatan jalan raya yang dilakukan kerajaan.

“Kita menyekat kenderaan berat di jalan utama dan jalan persekutuan kerana apabila dicampur adukkan kenderaan biasa dan berat ini menyebabkan orang tidak sabar menunggu, mereka potong dan itu yang akan mengakibatkan kemalangan,” katanya.


Aliran trafik keluar KL terkawal menjelang Aidiladha

Menjelang sambutan Aidiladha esok, tiada aliran trafik luar biasa dikesan di lebuhraya-lebuhraya utama seluruh negara dan keadaan dilaporkan dalam keadaan terkawal, kata Polis Diraja Malaysia.

Pengarah Jabatan Siasatan Penguatkuasaan Trafik Bukit Aman Datuk Azisman Alias berkata pihaknya berharap agar orang ramai akur dengan larangan merentas negeri dan daerah yang dikuatkuasakan kini agar kes jangkitan Covid-19 dapat dilandaikan.

“Kami berharap orang ramai untuk duduk di rumah dan tidak keluar jika tiada urusan,” katanya lapor Bernama.

Semalam, Ketua Polis Negara Datuk Seri Acryl Sani Abdullah Sani berkata Polis Diraja Malaysia (PDRM) tidak menerima dokumen Kementerian Perdagangan Antarabangsa dan Industri (MITI) sebagai kelulusan pergerakan sah bagi tempoh empat hari mulai 18 hingga 21 Julai ini, untuk pergerakan rentas negeri susulan terdapat individu menyalahguna surat itu untuk pulang ke kampung menyambut Aidiladha.

Sementara itu, Jurucakap Lembaga Lebuhraya Malaysia berkata kesesakan hanya berlaku di beberapa lokasi terdapat Sekatan Jalan Raya yang didirikan polis.

“Di Lebuhraya Kuala Lumpur-Seremban berlaku kesesakan biasa sepanjang 400 meter sebelum Plaza Tol Sungai Besi menghala ke selatan susulan sekatan jalan raya (SJR) yang dijalankan di lokasi berkenaan.

“Keadaan trafik menghala ke Pantai Timur juga berada dalam keadaan terkawal yang mana kesesakan hanya berlaku di lokasi terdapat SJR, di Plaza Tol Bentong menghala ke pantai Timur dan di Plaza Tol Gombak menghala ke ibu kota dengan kesesakan dianggarkan sepanjang 200 meter,” katanya.

Menurut jurucakap itu, tiada kesesakan luar biasa dikesan sepanjang laluan Lebuhraya Utara-Selatan menuju ke utara.


Zahid atur pengubahan wang haram RM7.5 juta, kata pendakwaan

Mahkamah Tinggi Kuala Lumpur diberitahu bekas Timbalan Perdana Menteri, Datuk Seri Ahmad Zahid Hamidi mengatur skim pengubahan wang haram berjumlah RM7.5 juta menggunakan perkhidmatan pengurup wang untuk mengubah wang menjadi cek dan akhirnya dimasukkan ke dalam pelbagai akaun simpanan tetap.

Timbalan Pendakwa Raya (TPR) Harris Ong Mohd Jeffrey Ong berhujah bahawa pengurup wang Omar Ali Abdullah sebagai ejen, mendapat arahan daripada Zahid untuk menukarkan RM7,511,250.20 menjadi 35 cek, dan kemudian cek itu diserahkan kepada Tetuan Lewis & Co, pemegang amanah Yayasan Akalbudi milik Zahid.

Harris Ong berkata dana itu kemudian dimasukkan ke dalam pelbagai akaun simpanan tetap.

“Omar Ali atas arahan tertuduh telah menerima wang tunai dari individu yang tidak dikenali. Dia (Omar Ali) menggunakan isterinya, syarikat Kamarunisah Ahmad Shah (Ekares Sdn Bhd) untuk mengeluarkan 35 keping cek kepada Lewis & Co.

“Dia memasukkan wang tunai ke cek Ekares dan meminta isterinya untuk membuat pengesahan mengenai pembayaran jika diminta oleh bank. Dia kemudian mengisi jumlah dan penerima pada setiap cek dan menyampaikan semua cek kepada tertuduh,” katanya sebagai menjawab hujah pembelaan mengenai 27 tuduhan pengubahan wang haram di hadapan Hakim Datuk Collin Lawrence Sequerah.

Harris Ong berkata Kamarunisah tidak tahu mengenai kegunaan cek Ekares, jumlah yang tertera di setiap keping cek, dan siapa penerima.

Merujuk kepada isu tunai RM500,000 (sebahagian daripada RM7,511,250.20) yang diterima Omar Ali, TPR itu berkata ia adalah daripada Yayasan Al-Bukhari (YALB).

“Wang tunai itu dihantar oleh lelaki yang tidak dikenali kepada Omar Ali menunjukkan bahawa urusniaga itu mencurigakan dan meragukan.

“Sekiranya benar wang itu berasal dari penderma untuk tujuan amal, mengapa semua wang tunai itu harus ditukar menjadi cek dan berakhir di akaun pelanggan Lewis & Co dan bukannya akaun Yayasan Akalbudi?

“Tanpa dokumentasi yang tepat, kami mengatakan bahawa semua wang tunai yang diterima Omar Ali berasal dari sumber haram dan bukan YALB. Omar Ali tidak tahu siapa lelaki itu dan tidak ada petunjuk bahawa lelaki itu adalah wakil YALB, ” katanya.

Bagi pertuduhan ke-27, Zahid dituduh mengarahkan pengurup wang Omar Ali Abdullah menukar wang tunai berjumlah RM7,511,250.20 menjadi 35 cek yang dibuat kepada Lewis & Co sebagai simpanan tetap di Maybank adalah satu bentuk pengubahan wang haram yang berasal dari sumber tidak sah.

Sementara itu Harris Ong berkata berdasarkan pertuduhan satu hingga 25, Lewis & Co menerima sejumlah 92 cek, berjumlah RM76.9 juta, dari pelbagai individu dan entiti yang tidak mempunyai kaitan perniagaan dengan firma itu.

Beliau berkata rakan kongsi syarikat itu B Muralidharan dalam keterangannya memberitahu bahawa dia telah menerima cek dari Zahid di rumah bekas timbalan perdana menteri itu atau cek berkenaan diserahkan kepadanya di syarikat tersebut.

“Cara cek disampaikan oleh tertuduh dan arahan yang diberikan kepada Muralidharan jelas menunjukkan bahawa Ahmad Zahid terlibat secara langsung dalam memberi arahan kepada Muralidharan untuk menyimpan semua cek yang diterima untuk dimasukkan ke dalam 25 simpanan tetap, sebagaimana tuduhan satu hingga 25,” katanya.

Presiden UMNO itu berdepan 47 pertuduhan iaitu 12 pecah amanah jenayah, lapan pertuduhah rasuah dan 27 pertuduhan pengubahan wang haram membabitkan berpuluh-puluh juta ringgit milik Yayasan Akal Budi.

Pendakwaan akan menyambung hujahnya esok.


Dipetik dalam kes rasuah Zahid, Shafie Apdal enggan komen

Datuk Seri Shafie Apdal yang namanya dipetik dalam perbicaraan kes rasuah melibatkan Presiden UMNO Datuk Seri Ahmad Zahid Hamidi nampaknya enggan memberi sebarang penjelasan berhubung pendedahan di mahkamah baru-baru ini.

Berbeza dengan Tan Sri Muhyiddin Yassin yang mencabar semula untuk sedia disiasat, Presiden Parti Warisan tersebut sebaliknya enggan memberi komen dan penjelasan berhubung dakwaan menerima wang yang dibuat semasa perbicaraan Zahid baru-baru ini.

“Saya tidak mahu komen perkara itu, tunggu hari lain,” katanya dipetik Utusan Malaysia.

Shafie ditemui media semasa melancarkan Parti Warisan Negeri Sembilan dan merasmikan Pejabat Perhubungan Parti Warisan Negeri Sembilan hari ini.

Untuk rekod, pengurus pentadbiran Ultra Kirana Sdn Bhd (UKSB), David Tan Siong Sun semasa perbicaraan kes rasuah Zahid memberitahu terdapat beberapa pemimpin UMNO yang menerima wang daripada syarikat tersebut.

Lima nama ahli politik disebut ketika perbicaraan kes rasuah Zahid adalah bekas Khairy Jamaluddin, Datuk Seri Reezal Merican Naina Merican, Datuk Seri Hishammuddin Hussein, Shafie dan Datuk Seri Anifah Aman.

Shafie dan Anifah sebelum ini merupakan bekas pemimpin UMNO sebelum bertindak keluar parti dan menubuhkan parti masing-masing sendiri.

Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri ketika itu bagi melanjutkan kontrak syarikat berkenaan sebagai pengendali Pusat Sehenti (OSC) di China dan VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh kementerian terbabit.

Bagi tujuh lagi pertuduhan, Zahid didakwa sebagai menteri sama ketika itu, mendapatkan untuk dirinya wang tunai SG$1,150,000; RM3 juta, 15,000 Swiss Franc dan AS$15,000 tanpa balasan daripada UKSB yang mempunyai kaitan dengan kerja rasmi beliau.

Zahid didakwa melakukan semua kesalahan itu di Sri Satria, Presint 16, Putrajaya, dan Country Heights, Kajang, antara Oktober 2014 dan Mac 2018.


Rundingan dengan PH, dalam politik apa-apa boleh terjadi: Muhyiddin

Belum wujud sebarang rundingan antara Perikatan Nasional (PN) dengan parti pembangkang bagi berdepan UMNO dan Barisan Nasional (BN) pada Pilihan Raya Negeri (PRN) Johor nanti, kata Tan Sri Muhyiddin Yassin.

Muhyiddin yang juga Pengerusi PN bagaimanapun berkata dalam politik sebarang kemungkinan boleh berlaku, ia selepas wujud cadangan beberapa pemimpin Parti Amanah Johor yang menggesa supaya pintu rundingan dibuka dengan semua parti bagi melawan UMNO daripada terus berkuasa dan membuat keputusan sesuka hati.

“Ya, saya ada terbaca dalam media tapi setakat ini tidak ada lagi move (langkah). Jadi saya tak boleh nak menyatakan ya perlu ataupun tidak.

“Tetapi dalam politik ini apa-apa boleh terjadi tapi janganlah media salah tafsir dengan berkata Muhyiddin bersetuju,” katanya selepas mempengerusikan mesyuarat PN di Pagoh hari ini.

Namun, setakat ini tidak ada pihak atau parti yang mendekati PN bagi berbincang berhubung isu rundingan bagi menghadapi PRN Johor secara bersama, namun sekiranya terdapat tawaran ia akan dibincangkan sesama parti dalam PN kemudiaan.

“Setakat hari ini tidak lagi (tawaran rundingan)… Tapi kalau ada akan datang, nanti pimpinan parti yang akan buat keputusan bukan saya, tapi apa yang boleh saya katakan setakat ini tidak ada sebarang rundingan,” katanya lagi.

Sebelum ini, Timbalan Pengerusi Amanah Johor, Dzulkefly Ahmad mencadangkan supaya PH membuka pintu rundingan dengan Bersatu bagi mengelak episod PRN Melaka berulang lagi.

Selain itu, seorang lagi bekas Ahli Jawatankuasa Amanah, Mazlan Aliman juga berkata PH perlu memikirkan kerjasama lebih luas berbanding hanya melihat kepada parti pembangkang seperti Pejuang, Warisan dan MUDA.

Langkah tersebut penting jika tidak mahu senario di Melaka dan Sarawak berulang, ia ibarat “serah tengkuk” kepada UMNO dan BN.

Kedua-dua pemimpin tersebut berpandangan langkah tersebut penting jika tidak mahu senario di Melaka dan Sarawak berulang.

Sabtu lalu, Sultan Johor, Sultan Ibrahim Sultan Iskandar berkenan pembubaran Dewan Undangan Johor bagi membolehkan PRN diadakan selepas Baginda menerima menghadap Menteri Besar, Datuk Hasni Mohammad di Istana Bukit Serene, Johor pada Sabtu.

PRN Johor terpaksa diadakan ekoran kedudukan kerajaan pimpinan Hasni hanya memiliki kelebihan satu kerusi apabila blok kerajaan hanya menguasai 28 DUN manakala PH pula 27 kerusi daripada 56 DUN.


PKR kekal tolak kerjasama dengan Dr Mahathir kerana mungkir janji

Pendirian menolak sebarang bentuk kerjasama dengan Tun Dr Mahathir Mohamad dibuat bagi mengelak PKR ditipu sekali lagi, kata Datuk Seri Saifuddin Nasution Ismail.

Setiausaha Agung PKR itu berkata Pengerusi Parti Pejuang sudah memungkiri janji sebelum ini dan mereka tidak menolak sekiranya ia boleh berulang lagi selepas ini pada Pilihan Raya Umum Ke-15 (PRU-15) nanti.

“Saya terlibat sungguh-sungguh dalam mendamaikan Dr. Mahathir (Dr. Mahathir) dengan Datuk Seri Anwar Ibrahim, tetapi akhirnya Dr Mahathir hanya berbalas dengan khianat dan janji.

“Sebelum ini (PRU-14) kami bagi peluang dan kami bersangka baik serta letak (Dr. Mahathir) sebagai pilihan pertama (calon) Perdana Menteri walaupun PKR hampir terbelah dua ketika itu.

“Saya membantu Datuk Seri Dr Wan Azizah Wan Ismail mengajak ahli parti menerima Tun M pada waktu itu melawan UMNO dan (PRU-14) telah pun membuktikan bahawa UMNO boleh dikalahkan dan PKR boleh menjadi pemaaf pada waktu itu.

“Pengalaman hampir 2 tahun bersama (Dr Mahathir), sejarah berkawan dengan Tun M adalah sejarah khianat dan mungkir janji,” katanya dipetik laporan Utusan Malaysia.

Terdahulu, Dr Mahathir menyalahkan Ketua Pembangkang, Anwar sebagai puncaPakatan Harapan (PH) enggan bekerjasama dengan gabungan politik diketuainya.

Dr Mahathir berkata masalahnya sekarang Presiden PKR itu yang tidak mahu bekerjasama dengan beliau walhal dirinya seorang yang baik dan mahu Anwar menjawab mengapa enggan menerima sebarang bentuk kerjasama dengannya.

“Soalan perlu diberikan kepadanya sama ada beliau akan bekerjasama dengan saya.

“Masalahnya beliau yang tidak mahu bekerjasama dengan saya. Saya adalah seorang yang sangat baik,” katanya sebelum ini.

Dr Mahathir sebelum ini meletak jawatan dan tidak menepati janjinya untuk memberi Anwar menjadi Perdana Menteri dan menyaksikan Tan Sri Muhyiddin Yassin diangkat menjadi pengantinya selepas mendapat majoriti Ahli Parlimen.


AS keluar amaran baharu perjalanan, Malaysia Tahap 3

Jabatan Negara Amerika Syarikat (AS) dan Pusat Kawalan dan Pencegahan Penyakit (CDC) negara itu mengemas kini amaran perjalanan terhadap puluhan negara di seluruh dunia susulan peningkatan dan penurunan kes Covid-19.

Secara keseluruhannya, Jabatan Negara AS mengubah nasihat perjalanan terhadap 114 negara selepas menerima nasihat daripada CDC, kata kenyataan jabatan itu hari ini.

Kebanyakan daripada negara terbabit, termasuk 58 yang diturunkan taraf ‘larangan perjalanan’ di Tahap 4 kepada Tahap 3 iaitu ‘pertimbangan untuk perjalanan’ – termasuk Malaysia.

Bagi negara lain, amaran perjalanan diturunkan, termasuk penganjur Sukan Olimpik, Jepun, selain Perancis dan Jerman.

Orang ramai yang merancang melawat Jepun perlu mempertimbangkannya disebabkan Covid-19, kata jabatan itu tatkala Jepun bersiap sedia untuk memulakan acara Olimpik hujung bulan depan.

Jabatan itu merujuk kepada amaran Tahap 3 sebagaimana dikenakan terhadap berpuluh-puluh negara lain.

Tiga negara dinaikkan ke Tahap 4 membabitkan Kepulauan British Virgin, Samoa dan Sudan.

Beberapa negara lain diturunkan ke Tahap 1 iaitu ‘langkah berjaga-jaga biasa’. Ini termasuk Antigua & Barbuda, Eswatini, French Polynesia, Gambia, Ghana, Malawi, Malta, Senegal, Singapura, Korea Selatan, dan Togo.

Bagi Malaysia yang diletakkan pada Tahap 3, Jabatan Negara AS dan CDC meminta rakyatnya memastikan mereka menerima vaksin sepenuhnya terlebih dahulu.

“Orang ramai yang tidak divaksin perlu mengelak daripada melakukan perjalanan ke Malaysia. Ini disebabkan penularan beberapa varian Covid-19.

“Pengembara juga perlu mematuhi peraturan dikehendaki Malaysia, termasuk memakai pelitup muka dan melakukan penjarakan sosial enam kaki daripada orang lain,” kata kenyataan CDC.


Kenapa SPRM tak siasat pinjaman BPMB masa Najib jadi PM: Rafizi

Timbalan Presiden PKR Rafizi Ramli berkata maklumat dalam tuntutan mahkamah Bank Pembangunan Malaysia Bhd (BPMB) terhadap bekas pegawainya sepatutnya mencetuskan siasatan Suruhanjaya Pencegahan Rasuah Malaysia (SPRM) beberapa tahun lalu.

Beliau juga mempersoalkan mengapa bank itu perlu menyaman bagi mendapatkan semula anggaran RM1.5 bilion pinjaman meragukan yang dikeluarkan kepada firma yang didakwanya ada kaitan dengan bekas Perdana Menteri Datuk Seri Najib Razak, dengan mengatakan terdapat lebihan bukti untuk SPRM bertindak.

Bekas Ahli Parlimen Pandan itu berkata beliau telah membangkitkan dakwaan mengenai pinjaman yang meragukan itu sejak 2013 dan SPRM sepatutnya memulakan siasatan daripada menunggu laporan rasmi.

“Saya mengikuti dengan dekat perkembangan usaha BPMB dalam usahanya untuk mendapatkan kembali sekitar RM1.5 bilion dana awam yang telah diselewengkan oleh peminjam-peminjam.

“Ia melibatkan pinjaman kepada syarikat yang mempunyai “kabel” besar dan diluluskan oleh pengurusan BPMB semasa Datuk Seri Najib Razak menjadi Perdana Menteri.

“Jumlah pinjaman RM1 bilion yang telah diselewengkan (termasuk dipindahkan ke akaun-akaun luar negara dalam kes-kes tertentu) adalah skandal terbesar dari sebuah bank pembangunan milik kerajaan dalam sejarah negara kita,” katanya dalam satu kenyataan hari ini.

Rafizi berkata media perniagaan membuat liputan meluas mengenai peminjam-peminjam berkabel besar ini dan usaha BPMB untuk mendapatkan kembali wang rakyat.

Laporan itu katanya, menyebut urusniaga pinjaman dan ekuiti yang diluluskan BPMB semasa Najib menjadi Perdana Menteri, seperti berikut:

1) Pinjaman RM400 juta yang diluluskan dalam tahun 2012 kepada Aries Telecoms (M) Bhd

2) Ambil alih Syarikat Borcos Shipping Sdn Bhd melibatkan dana berjumlah RM337 juta. Syarikat itu jatuh muflis hujung tahun 2017

3) Pinjaman berjumlah RM450 juta kepada Asian Broadcasting Network (ABN) untuk melancarkan stesen TV berbayar. ABN ialah syarikat milik Kenneth Eswaran, seorang yang diketahui sangat rapat dengan Najib dan isterinya Rosmah Mansor

4) Pinjaman berjumlah RM305 juta kepada Nautical Resort Sdn Bhd dan Garuda Suci Sdn Bhd, dua syarikat milik Tan Sri Peter Sondakh yang juga sahabat baik Najib dan isterinya Datin Seri Rosmah Mansor

“Kesemua dana rakyat berjumlah RM1.5 bilion yang lesap ini diluluskan semasa Najib merupakan Menteri Kewangan dan BPMB melaporkan terus kepadanya.

“Saya telah membangkitkan pinjaman yang disyaki diselewengkan ini sepanjang menjadi Ahli Parlimen dari 2013 ke 2018. Isu ini saya bawa berkali-kali ke Parlimen dan dilaporkan secara meluas,” katanya.

8 Julai lalu, Mahkamah Tinggi Kuala Lumpur membenarkan BPMB memperoleh injunksi mareva terhadap 23 daripada 27 defendan sebagai sebahagian daripada saman sivil berhubung pinjaman RM400 juta yang diberikan kepada Aries Telecoms (M) Bhd, yang didakwanya dilakukan secara haram.

The Edge Markets melaporkan Hakim Atan Mustaffa Yussof Ahmad memberikan injunksi untuk membekukan aset 23 defendan, antaranya bekas presiden dan pengarah urusan kumpulan bank itu Datuk Mohd Zafer Mohd Hashim.

Defendan lain yang dikenakan injunksi termasuk pengarah Aries, Shailen Popatlal; bekas pengarah Aries Roslina Ibrahim; Pengarah Paneagle Sdn Bhd Abdul Wahid Abdul Ghani; Pengarah Open Fiber Sdn Bhd Mohd Radzi Mohamed; dan Orient Telecoms Sdn Bhd dan pengarahnya Mustafa Ali Zaminali Sayed, Muhammad Shazhakim Shazarul Hisham dan Shaza Arina Shazarul Hisham.

Dua yang terakhir dilaporkan sebagai anak lelaki dan perempuan Roslina.


Fanatik Anwar masih menafikan fakta ditipu Zahid, gesa setia bersama

Sememangnya sudah dijangka, kumpulan fanatik kepada Datuk Seri Anwar Ibrahim akan cuba menafikan fakta Ketua Pembangkang tersebut sebenarnya sudah ditipu Presiden UMNO, Datuk Seri Ahmad Zahid Hamidi bersama konco-konconya.

Penyokong fanatik Anwar tidak dapat menerima realiti bahawa Anwar sebenarnya ditipu hidup-hidup dengan Zahid, kini cuba memutar-belit fakta kononnya Presiden PKR itu enggan bersekongkol dengan kleptokrat.

Sebagai contoh Ahli Parlimen (MP) Pasir Gudang, Hassan Karim yang cuba menukar fakta dengan mempertahankan bosnya itu kononnya tidak akan berkompromi dengan penjenayah rasuah dan ia sudah terbukti.

“Ini semua ‘nonsense’. Cakap-cakap seperti itu datang dari ‘deep state’ iaitu musuh PH (Pakatan Harapan) yang memang hendak menghancurkan PH dan Anwar.

“Anwar Ibrahim sudah jadi Perdana Menteri (PM) hari ini jika dia tunduk terhadap tuntutan kluster mahkamah daripada UMNO,” katanya dalam satu kenyataan.

Jelas Hassan, Anwar adalah seorang pemimpin yang tegas dan tidak mengganggu isu kedaulatan undang-undang negara.

“Anwar tidak berkompromi. ‘Rule of law’ atau kedaulatan undang-undang mesti dipelihara, dijunjung dan dihormati.

“Mahkamah tidak boleh diganggu. Perjalanan proses keadilan tidak boleh dicemar. Itu sikap dan pendirian tegas Anwar,” katanya lagi.

Bagaimanapun, Hassan terlupa mengenai dua fakta sebelum ini apabila Zahid bersama rakannya, Datuk Seri Najib Razak pada tahun lalu yang memulakan kemelut politik apabila bertindak menghantar surat kepada Istana Negara memaklumkan UMNO menyokong Anwar sebagai PM.

Kemudiaan pada April lalu, tular pula klip audio pakatan sulit Anwar bersama Zahid selepas Perhimpunan Agung UMNO (PAU) 2020.

Itu belum diambilkira beberapa pertemuan sulit antara Anwar bersama dua rakannya itu.

Untuk rekod, Anwar gagal menjadi PM ke-9 selepas ditipu anak muridnya, Zahid.

Anwar pada awalnya sudah merancang dan begitu yakin akan mendapat sokongan Zahid selepas 15 Ahli Parlimen (MP) menarik sokongan terhadap Tan Sri Muhyiddin Yassin yang meletak jawatan.

Bagaimanapun, sebaliknya berlaku apabila dikhianati oleh Zahid dan 15 MP tersebut yang tidak menyokongnya semasa pencalonan PM ke-9.


Harumanis premium A RM35 sekilo

Faktor cuaca yang tidak menentu dan kenaikan kos pertanian menyebabkan harga mangga Harumanis meningkat sebanyak 10 peratus berbanding musim lepas, kata Exco Pertanian dan Asas Tani, Nurulhisham Yaakob.

Beliau berkata kerajaan negeri mencadangkan agar Harumanis gred premium A dijual dengan harga RM35.00 sekilogram, Premium B (RM30.00) dan Gred C (RM25.00–RM15.00) sekilogram.

“Orang ramai juga boleh membeli Harumanis secara pakej iaitu RM110.00 sekotak dengan berat tiga kilogram bagi premium A dan RM185.00 bagi berat lima kilogram.

“Bagi gred premium B, sekotak Harumanis dengan berat tiga kilogram dijual pada harga RM95.00 dan RM160.00 bagi berat lima kilogram,” katanya memetik laporan Bernama, hari ini.

Beliau berkata keadaan cuaca panas dan hujan yang tidak menentu sejak kebelakangan ini menyebabkan banyak putik mangga Harumanis gugur dan hasil tuian menurun.

“Selain itu, kos tanaman seperti baja dan racun meningkat kepada RM4.00 dan RM3.00 menyebabkan harga mangga Harumanis terpaksa dinaikan sekitar 10 peratus,” katanya.

Nurulhisham berkata kenaikan harga hasil pertanian ini terpaksa dibuat agar pengusaha mangga Harumanis tidak mengalami kerugian besar apabila kos pertanian seperti baja, racun dan upah meningkat sekitar RM3 hingga RM4.

“Pendekatan yang kita ambil adalah ‘situasi menang-menang’ iaitu pengusaha dapat mengurangkan kerugian dan kenaikan harga tidak membebankan pengguna,” katanya.

Beliau yang juga Ahli Dewan Undangan Negeri (ADUN) Simpang Empat berkata musim mangga tersebut agak panjang berbanding sebelum ini iaitu selama empat bulan bermula April hingga Julai nanti.

“Dapat dilihat terdapat pokok yang baru mengeluarkan bunga dan ini memberi ruang masa yang panjang kepada peminat Harumanis menikmati buah itu pada tahun ini,” katanya.

Sementara itu, Nurulhisham berkata Raja Muda Perlis Tuanku Syed Faizuddin Putra Jamalullail berkenan untuk merasmikan pelancaran Festival Mangga Harumanis Perlis di Pusat Kecemerlangan Harumanis, Bukit Bintang pada 28 Mac ini.

Justeru, beliau menasihati pengusaha agar mematuhi garis panduan yang telah ditetapkan oleh Jabatan Pertanian Negeri Perlis (JPN Perlis) bagi menjaga kualiti mangga Harumanis yang menjadi produk kebanggaan Perlis.

“Peminat Harumanis pula, bagi mengelak daripada tertipu, boleh merujuk laman sosial JPN Perlis sebelum membuat pembelian bagi mengenali bentuk mangga Harumanis,” katanya.


Cacar monyet belum lagi kes kecemasan global: WHO

Cacar monyet belum lagi menjadi kes kecemasan kesihatan global, kata Pertubuhan Kesihatan Sedunia (WHO) pada Sabtu (25 Jun), walaupun Ketua Pengarahnya Tedros Adhanom Ghebreyesus menyatakan keprihatinan beliau terhadap wabak itu.

“Saya amat bimbang tentang wabak cacar monyet. Ini jelas merupakan ancaman kesihatan yang berkembang yang saya dan rakan sekerja dalam Sekretariat WHO mengikuti dengan sangat dekat,” kata Tedros.

Label “kecemasan global” pada masa ini hanya terpakai kepada wabak Covid-19 dan usaha berterusan untuk membasmi polio.

WHO menerima nasihat daripada mesyuarat pakarnya yang memutuskan wabak cacar monyet belum menjadi kes kecemasan peringkat global.

Terdapat lebih daripada 3,200 kes cacar monyet yang disahkan dan satu kematian dilaporkan dalam tempoh enam minggu terakhir dari 48 negara di mana ia biasanya tidak merebak, menurut WHO.

Setakat tahun ini hampir 1,500 kes dan 70 kematian dilaporkan di Afrika tengah, di mana penyakit itu lebih biasa menular, terutama di Republik Demokratik Congo.

Cacar monyet, penyakit virus yang menyebabkan simptom seperti selesema dan lesi kulit, telah merebak sebahagian besarnya dalam kalangan lelaki yang melakukan hubungan seks dengan lelaki di luar negara yang endemiknya.

Ia mempunyai dua varian – di Afrika Barat, yang dipercayai mempunyai kadar kematian sekitar satu peratus dan yang merupakan varian yang merebak di Eropah dan tempat lain, serta varian Congo Basin, yang mempunyai kadar kematian hampir 10 peratus, menurut WHO.

Terdapat vaksin dan rawatan yang tersedia untuk cacar monyet, walaupun ia adalah terhad.

Keputusan WHO itu berkemungkinan mendapat kritikan daripada pakar kesihatan global sebelum menyusrat itu, yang berkata bahawa wabak itu memenuhi kriteria untuk dipanggil kecemasan.

Bagaimanapun, pakar lain berpendapat bahawa WHO berada dalam kedudukan yang sukar selepas Covid-19.

Perisytiharan Januari 2020 bahawa Covod-19 mewakili kecemasan kesihatan awam sebahagian besarnya tidak diendahkan oleh banyak kerajaan sehingga kira-kira enam minggu kemudian, apabila agensi itu menggunakan perkataan “pandemik”. – Agensi


Pekerja salah guna Instagram ibu Neelofa hina Sultan Johor

Polis menjalankan siasatan berhubung satu paparan di akaun ‘instastory’ Instagram milik ibu seorang selebriti popular yang didakwa mengkritik Sultan Johor Sultan Ibrahim Sultan Iskandar.

Difahamkan pengadu adalah ibu pengacara terkenal Neelofa, Noor Kartini Noor Mohamed. Tiga pekerjanya dikatakan memiliki kata laluan Instagram peribadinya.

Ketua Polis Daerah Brickfields Asisten Komisioner Anuar Omar berkata, pihaknya menjalankan siasatan selepas ibu selebriti itu, yang berumur 54 tahun membuat laporan di Balai Polis Taman Tun Dr Ismail di sini pada jam 5.44 petang semalam.

“Pada 30 Mei 2021 jam lebih kurang 5.44 petang satu laporan polis dibuat berhubung paparan di instagram peribadi milih satu perempuan berbangsa Melayu berumur 54 tahun yang memaparkan gambar dan berita TV3 dengan paparan visual Sultan Johor bertajuk ‘Sultan Johor Cadang sekatan penuh bersasar’.

“Pada paparan tersebut tertulis kapsyen ‘kalau perihatin suruh la agong batal kan darurat!! Cakap ke lebih!!,” katanya dalam sakt kenyataan semalam.

Beliau berkata siasatan awam polis mendapati suspek yang merupakan seorang wanita berusia 32 tahun telah melaku tersilap menggunakan instagram milik pengadu dengan membuat kiriman di instastory Instagram majikannya.

Katanya, kes itu masih dalam siasatan kerana sengaja mengaibkan dengan niat hendak membangkitkan pecah keamanan mengikut Seksyen 504 Kanun Keseksaan, Seksyen 233 Akta Komunikasi dan Multimedia 1998, dan Seksyen 14 Akta Kesalahan-Kesalahan Kecil 1955.

“Polis Brickfields menasihatkan orang ramai supaya tidak sewenang-wenangnya mengongsikan sebarang maklumat atau berita di media sosial hingga menjejaskan reputasi dan hak asasi mana-mana orang,” katanya.


UMNO mahu Akta Anti Lompat Parti dibentang segera sebelum PRU-15

Majlis Tertinggi (MT) UMNO menggesa supaya kerajaan segera membentang Akta Anti Lompat Parti sebelum pilihan raya umum ke-15 (PRU-15) diadakan.

Pendirian tersebut dibuat selepas berlangsung Mesyuarat MT yang dipengerusikan Presiden, Datuk Seri Ahmad Zahid Hamidi yang meminta akta bagi menghalang wakil rakyat lompat parti dibentang secepat mungkin, selain meminta Akta Pendanaan Politik juga diwujudkan.

“MT menegaskan kembali tentang perlunya Akta Anti Lompat Parti dibentang segera di Parlimen sebelum PRU-15.

“Akta Pendanaan Politik juga perlu diwujudkan agar garis panduan yang jelas mengenai kewangan parti dapat diadakan,” kata kenyataan yang dibacakan Setiausaha Agung UMNO, Datuk Seri Ahmad Maslan selepas mesyuarat MT malam tadi.

Isu lompat parti kembali menjadi perhatian selepas Ahli Parlimen Ampang Datuk Zuraida Kamaruddin bertindak keluar Bersatu dan menyertai Parti Bangsa Malaysia (PBM) baru-baru ini.

Bagaimanapun, isu berhubung kedudukan Zuraida sebagai Menteri Perusahaan Perladangan dan Komoditi masih tergantung walaupun Perdana Menteri Datuk Seri Ismail Sabri Yaakob berkata akan berjumpa untuk menyelesaikan perkara berbangkit berhubung jawatan tersebut.

Sementara itu, Bersatu pula menuntut supaya Ismail Sabri menghormati perjanjian sebelum ini dimana jawatan dipegang Zuraida adalah kuota yang dipersetujui diberikan kepada mereka.

Untuk rekod, Presiden Bersatu Tan Sri Muhyiddin Yassin juga sudah meminta untuk berjumpa Ismail Sabri bagi membincangkan kedudukan Zuraida tetapi sehingga hari ini masih tidak mendapat tarikh untuk duduk satu meja.

Selain itu, blok pembangkang, Pakatan Harapan (PH) juga sebelum ini mendesak agar Ismail Sabri menyegerakan pembentangan Akta Anti Lompat Parti dengan meminta satu sidang khas diadakan bagi meluluskan undang-undang tersebut.

Namun, Ismail Sabri membuat keputusan untuk tidak mengadakan sidang khas dan meminta menunggu sehingga sidang Dewan Rakyat dibuka pada Julai ini untuk pembentangan undang-undang tersebut.

Dalam kenyataan sama juga, UMNO juga menggesa kerajaan mencari langkah segera menangani kenaikan harga barangan yang sedang dihadapi rakyat, antaranya meminta kerajaan menimbang untuk mewujudkan Lembaga Unggas Negara bagi mengatasi isu harga ayam yang melambung tinggi.

“Sebagai contoh dalam isu harga ayam, cadangan untuk mewujudkan Lembaga Unggas Negara wajar dipertimbangkan agar isu harga ayam dilihat secara menyeluruh dari aspek pengeluaran anak ayam, kos penternakan, kos dedak agar tidak mudah dimanipulasi oleh pihak kartel berkepentingan,” katanya lagi.

Turut ditekankan dalam mesyuarat MT malam tadi, UMNO juga mahu kerajaan tidak sewenangnya menarik balik subsidi yang diberikan hanya kerana kelemahan aspek penguatkuasaan.

UMNO juga mengalukan-alukan keputusan kerajaan menarik balik keputusan pengapungan harga ayam di pasaran dan tidak menaikkan kadar tarif elektrik dan air.


Saya saksi peranan, usaha Muhyiddin pulihkan ekonomi negara: Tok Pa

Bekas Ahli Majlis Tertinggi (MT) UMNO Datuk Seri Mustapa Mohamed menegaskan beliau menjadi saksi bagaimana bekas Perdana Menteri, Tan Sri Muhyiddin Yassin berusaha untuk memulihkan ekonomi negara yang terkesan akibat Covid-19.

Menteri di Jabatan Perdana Menteri (Hal Ehwal Ekonomi) berkata usaha itu termasuk skim pengeluaran Kumpulan Wang Simpanan Pekerja, bantuan sara hidup, subsidi gaji kepada majikan dan Pelan Imunisasi Covid-19 Kebangsaan yang cukup mantap.

Beliau yang juga Ahli Parlimen Jeli berkata jika mengikut indeks daya tahan Bloomberg, Malaysia kini berada pada kedudukan di tangga ke-18.

“Semua ini adalah usaha pemulihan ekonomi yang mula digerakkan Tan Sri Muhyiddin dan anggota Kabinet lain,” katanya ketika menyampaikan ucapa alu-aluan sempena Majlis Dialog Pengerusi MPN dan Menteri-menteri Berkaitan Ekonomi di Johor Bahru, hari ini.

Memetik laporan Utusantv, Mustapa berkata usaha memulihkan ekonomi akibat kesan pandemik Covid-19 itu dimulakan Muhyiddin tidak lama setelah mengangkat sumpah sebagai Perdana Menteri pada 1 Mac 2020.

Menurutnya, Mesyuarat Kabinet pertama yang dipengerusikan Muhyiddin memutuskan untuk memastikan Majlis Tindakan Ekonomi Negara (MTEN) dipulihkan dan diperkasakan.

“Maka banyak perkara dibincang berkait usaha memulihkan ekonomi dan inisiatif untuk rakyat yang dibincang dalam majlis ini yang saya urusetianya.

“Hasilnya, lapan pakej dengan RM530 bilion dan banyak lagi inisiatif lain bagi pemulihan ekonomi negara dibincang di majlis ini bersama Tan Sri (Muhyiddin) dan Menteri Kewangan serta yang lain,” katanya.

Mustapa yang kini Ahli Majlis Pimpinan Tertinggi Bersatu berkata majlis itu bermesyuarat seminggu sekali sehinggalah keadaan mulai stabil dengan mesyuarat kini diadakan secara bulanan.

Katanya, selepas tidak lagi menjadi Perdana Menteri, ditubuhkan pula MPN yang dipengerusikan Muhyiddin dan ini satu lagi institusi penting bagi memulihkan ekonomi negara.

“Ini institusi dan kaedahnya, MTEN, MPN dan peranan menteri berkaitan memikirkan segalanya bagaimana memulihkan ekonomi. Alhamdulillah, perdagangan, pelaburan, pengangguran makin pulih. Cuma kini kita berdepan satu lagi isu baru iaitu krisis Rusia-Ukraine,” katanya lagi.

Katanya, ketika ini orang Felda gembira peningkatan harga sawit tetapi di pihak kerajaan berdepan satu sisi lain iaitu subsidi minyak masak.

Menurut Mustapa, ini termasuklah peningkatan harga minyak mentah dunia yang pada masa sama ada kesan baik dan implikasi subsidi bagi pasaran runcit.


Kes baharu di Selangor kembali lepasi 1,000, hampiri kumulatif 800,000

Jangkitan harian di Selangor kembali melepasi angka 1,000 dalam tempoh 24 jam hingga 12 tengah hari tadi, semakin mendekati kumulatif positif sebanyak 800,000 kes sejak wabak Covid-19 mula menular di negara ini awal 2020 lalu.

Menurut statistik dikeluarkan Jabatan Kesihatan Negeri-Negeri (JKN) malam ini, negeri ‘hotspots’ Covid-19 itu merekodkan 1,083 jangkitan baharu, berbanding 935 kes yang dicatat semalam.

Ini juga adalah kali pertama Selangor merekodkan jumlah kes harian empat angka sejak 1 Januari lalu, menjadikan kes positif terkumpul sebanyak 797,030, termasuk 2,832 kes import.

Sehingga semalam, seramai 775,528 pesakit Covid-19 di Selangor disahkan sembuh, 10,006 meninggal dunia, manakala 10,413 kes masih aktif.

Daripada jumlah kes aktif itu, seramai 8,596 pesakit menjalani kuarantin di rumah; 992 ditempatkan di PKRC; 786 dimasukkan ke hospital; dan 39 pesakit dirawat di unit rawatan rapi, dengan 17 daripadanya memerlukan alat bantuan pernafasan.

Berdasarkan taburan kes mengikut kumpulan umur di Selangor dalam tempoh Isnin hingga Rabu, sebanyak 27.0 peratus melibatkan individu berusia 18 hingga 29 tahun; 24.2 peratus (30-39 tahun); 13.0 peratus (40-49 tahun); 9.0 peratus (50-59 tahun); 8.2 peratus (5-11 tahun); 6.6 peratus (60-69 tahun); 4.8 peratus (0-4 tahun); 4.0 peratus (12-17 tahun); 2.6 peratus (70-79 tahun); dan 0.7 peratus (80 tahun ke atas).

Jumlah kes berkaitan Covid-19 di negara-negara ASEAN sehingga 13 Januari 2022.

Sehingga semalam, 94.4 peratus atau 4,777,586 populasi di negeri itu telah lengkap divaksinasi, 95.6 atau 4,846,253 lagi menerima sekurang-kurangnya satu dos, dan 31.0 atau 2,028,209 individu dewasa menerima dos penggalak.

Negeri itu turut mencatat 53 kluster aktif daripada 1,317 kluster yang dikesan setakat ini, dengan 33 daripadanya melibatkan kluster tempat kerja.

Sementara itu, lapan lagi negeri dan Wilayah Persekutuan turut merekodkan peningkatan kes harian dalam tempoh 24 jam itu.

Statistik JKN menunjukkan Johor merekodkan 456 kes baharu berbanding 417 semalam, diikuti Kelantan (279 kes baharu, 197 semalam); dan Pahang (253 kes baharu, 210 semalam).

Sementara jangkitan di Melaka melonjak sebanyak 169, menjadi 245 kes baharu, berbanding 76 yang direkodkan semalam, diikuti Kedah (185 kes baharu, 183 semalam); Negeri Sembilan (158 kes baharu, 106 semalam); Perak (153 kes baharu, 141 semalam); dan Labuan (18 kes baharu, sembilan semalam).